**NACIONALINĖ ŠVIETIMO AGENTŪRA**

**KRETINGOS RAJONO SALANTŲ GIMNAZIJOS VEIKLOS**

**TEMINIO IŠORINIO VERTINIMO ATASKAITA**

2021-12-27 Nr. A-38

Vilnius

**ĮVADAS**

**Vizito laikas** – 2021 m. lapkričio 22–24 d.

**Išorinio vertinimo tikslas** – įvertinti įtraukiojo ugdymo įgyvendinimą gimnazijoje.

Vertintojai vizito metu stebėjo 31 ugdomąją veiklą (26 pamokas, 2 specialiąsias ir 2 logopedines pratybas, 1 prevencinį užsiėmimą), dalyvavo 5 pokalbiuose su savivaldos institucijomis ir gimnazijoje veikiančiomis darbo grupėmis. Analizuoti gimnazijos veiklos, mokinių pasiekimų ir pažangos fiksavimo dokumentai, gimnazijos ir Kretingos rajono savivaldybės administracijos Švietimo skyriaus pateikta pirminė informacija, Švietimo valdymo informacinės sistemos informacija (toliau – ŠVIS). 2021 m. rugsėjo 13–29 d. Kretingos rajono Salantų gimnazijoje Lietuvos Respublikos švietimo, mokslo ir sporto ministerija ir Nacionalinė švietimo agentūra atliko mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimą (toliau – NŠA tyrimas). Vertinant vadovautasi Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo ir mokslo ministro 2007 m. balandžio 2 d. įsakymu Nr. ISAK-587 (Lietuvos Respublikos švietimo, mokslo ir sporto ministro 2021 m. birželio 21 d. Nr. V-115 redakcija), ir Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais ir nustatytais klausimais. Vertinimo metu fiksuoti Kretingos rajono Salantų gimnazijos pažangos aspektai įtraukties sampratos link – kuriant mokyklą, paremtą įtraukiojo ugdymo vertybėmis ir filosofija, sudarant palankias sąlygas kiekvienam mokiniui ugdytis pagal jų poreikius ir galimybes, užtikrinant švietimo pagalbą.

**I. MOKYKLOS KONTEKSTAS**

 Salantų gimnazija yra nutolusi nuo Kretingos rajono centro daugiau kaip 30 km. Ją lanko Kretingos rajono, Skuodo (34 mokiniai) ir Plungės (7 mokiniai) rajonų mokiniai. Gimnazija yra kaimiškoje vietovėje, tad tai lemia gimnazijos mokinių šeimų socialinę padėtį – gimnazijoje nemokamą maitinimą gauna apie 34 proc. mokinių, 45 proc. mokinių yra vežiojami į gimnaziją ir iš jos.

ŠVIS 2021 m. rugsėjo 1 d. duomenimis, gimnazijoje mokėsi 345 mokinių. Mokinių skaičius per pastaruosius trejus metus mažai kinta: 2019–2020 m. m. mokėsi 343 mokiniai, 2020–2021 m. m. – 337, 2021–2022 m. m. – 345. Vizito metu gimnazijoje mokėsi 346 mokiniai. Daugėja mokinių, turinčių specialiųjų ugdymosi poreikių (šiais mokslo metais specialiųjų ugdymosi poreikių turinčių mokinių yra 21 proc.). ŠVIS duomenimis, 2019–2020 m. m. mokėsi 69 mokiniai, turintys specialiųjų ugdymosi poreikių, 2020–2021 m. m. – 65, 2021–2022 m. m. – 71.

Gimnazijoje sistemingai įgyvendinama socialinio emocinio ugdymo programa LIONS QUEST. Šiai programai įgyvendinti 1–4 klasėse skiriama viena neformaliojo vaikų švietimo valanda, 5–4G klasėse – viena pamoka, skirta mokinių ugdymo poreikiams tenkinti.

Kretingos rajono Salantų gimnazijos direktorė Aušra Zebitienė šiose pareigose dirba dvejus metus, todėl jos veikla buvo vertinta tik 2020 metais. Remiantis teminio išorinio vertinimo metu vykusių pokalbių medžiaga, gimnazijos dokumentų analize, galima teigti, kad iš 2020 metų gimnazijos vadovo keturių užduočių tik viena buvo orientuotą į mokinių mokymo(si) pasiekimų gerinimą, o kitos trys buvo nukreiptos į mokyklos struktūros pertvarką, gimnazijos erdvių atnaujinimą ir projektų rengimą ugdymo įvairovei ir sąlygoms gerinti. Direktorės 2020 metų veiklos ataskaitoje prie veiklų, kurios nebuvo planuotos, yra nurodyta, kad nuotoliniu būdu buvo organizuotas specialiųjų ugdymosi poreikių ir mokymosi sunkumų patiriančių mokinių ugdymas(is). Nuotolinio mokymo metu pagalba buvo teikiama vienuolikai mokinių, ugdomų pagal individualizuotas ir pritaikytas programas, turinčių didelius ir vidutinius specialiuosius ugdymo(si) poreikius (toliau – SUP). Intensyvesnė pagalba buvo teikiama didelius SUP turintiems pradinių klasių mokiniams. Pagalba buvo mobili, nuolat peržiūrima ir koreguojama. Buvo teikiamos konsultacijos mokinių tėvams apie SUP turinčių mokinių pažangą, pagalbos būdus, metodus, apie vaikų kalbėjimo ir kalbos sunkumų įveikos galimybes, metodus, priemones.

 Salantų gimnazijos renovacija baigta 2021 metų kovo mėnesį. Po renovacijos gimnazija yra pasirengusi priimti mokinius su fizine negalia: įrengtas pandusas, kuriuo neįgalus asmuo gali patekti į pastatą, vėliau laiptiniu keltuvu – į priestato antrą ir trečią aukštus, o pagrindiniame pastate – į pirmą aukštą.

2021–2022 m. m. gimnazijoje dirba vienas mokytojas ekspertas, keturiolika mokytojų metodininkų, dvidešimt trys vyresnieji mokytojai ir pagalbos specialistai, septyni mokytojai. 35 pedagogai (78 proc. visų mokytojų) turi 15 metų ir didesnį pedagoginį darbo stažą. 2021–2022 m. m. mokytojų kolektyvas yra atsinaujinęs 13 proc. (2 mokytojai metodininkai, 3 vyresnieji mokytojai ir mokytojas).

Teminio išorinio vertinimo metu sirgo penki mokytojai, todėl į jų darbą nesigilinta.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji gimnazijos veiklos aspektai**

1. Mokyklos veiklos tobulinimo susitarimai, kuriant kiekvienam mokiniui pritaikytą ugdymo(si) aplinką, priimami bendromis diskusijomis (1.1.3 – 3 lygis).
2. Mokyklos ištekliai orientuojami į įtraukiojo ugdymo nuostatų įgyvendinimą (1.1.5 – 3 lygis).
3. Lyderių veikla telkia gimnazijos bendruomenę kurti įtraukią kultūrą (1.2.1 – 3 lygis).
4. Kolegialus mokymasis padeda mokytojams ruoštis įgyvendinti įtraukųjį ugdymą (1.4.2 – 3 lygis).
5. Kryptinga švietimo pagalbos specialistų veikla skatina gimnazijoje įtraukiojo ugdymo įgyvendinimą (2.1.5 – 3 lygis).

 **Tobulintini gimnazijos veiklos aspektai**

1. Pastoliavimo, kaip mokymosi kliūčių įveikos, planavimas ir taikymas ugdymo procese (2.1.3 – 2 lygis).
2. Įvairių būdų, įtraukiančių mokinius į ugdymosi procesą, taikymas (2.2.1 – 2 lygis).
3. Mokinių pasiekimų ir pažangos vertinimo veiksmingumas (2.3.3 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Gimnazija veiklos įsivertinimą vykdo remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (Lietuvos Respublikos švietimo ir mokslo ministro 2016 m. kovo 29 d. įsakymas Nr. V-267). Mokyklos pažangą stebi ir įsivertina gimnazijos veiklos kokybės įsivertinimo grupė (toliau – VĮG), kurią sudaro du nariai bei jiems talkinantys metodinių grupių pirmininkai. Remiantis pokalbiais su VĮG nariais, gimnazijos pateikta pirmine informacija, paaiškėjo, kad grupės sudėtis pastaruosius metus nesikeitė.

Gimnazijos veiklos kokybės įsivertinimo procese dalyvauja mokyklos bendruomenės nariai, tačiau gimnazinių klasių mokiniai ir jų tėvai dalyvauja epizodiškai, tik renkant informaciją ir pristatant veiklos įsivertinimo išvadas. Aptarnaujantis gimnazijos personalas įsivertinimo procese nedalyvauja. Pagrindiniai įsivertinimo duomenų šaltiniai ir metodai yra internetinės apklausos „IQES online“ platformoje ir apklausos elektroniniame TAMO dienyne*,* gimnazijos dokumentai.

Platusis gimnazijos veiklos įsivertinimas pastaruosius ketverius metus nebuvo atliekamas, kasmet atliekamas tik giluminis vertinimas. VĮG nariai teigė, kad gimnazijos vadovai ir mokytojai mato įsivertinimo prasmę. Giluminio įsivertinimo metu atliekami tyrimai vadovams ir mokytojams parodo ugdymo proceso problemas, tad gimnazijos veiklos prioritetai yra grindžiami įsivertinimo metu surinktais duomenimis. VĮG nariai teigė, kad po 2019 metais atlikto gimnazijos veiklos giluminio įsivertinimo įsikūrė Seniūnų sueiga, organizuojamos judumo pertraukos, pertvarkytos mokinių poilsio zonos, o 2020 metais patobulinta vadovų ir mokytojų skaitmeninio raštingumo kompetencija, žymiai padidėjo skaitmeninio turinio ir skaitmeninių mokymo priemonių naudojimas ugdymo procese. Taip pat gimnazijoje įdiegta ir ugdymo procese naudojama „Office 365“ nuotolinio mokymo platforma. VĮG nariai teigė, kad netiriamas gimnazijos įsivertinimo veiksmingumas, o grįžtama tik prie kai kurių anksčiau įsivertintų veiklos aspektų.

Gimnazijos veiklos kokybės įsivertinimo rezultatai yra pristatomi Mokytojų taryboje, tėvų susirinkimuose. VĮG pateikia išvadas ir rekomendacijas vadovams bei mokytojams, kurios naudojamos rengiant gimnazijos strateginį veiklos, metinį veiklos, ugdymo planus ir kt. dokumentus.

 Nuoseklus mokyklos veiklos tobulinimas leistų Salantų gimnazijos bendruomenei siekti, kad gimnazijoje vyktų nenutrūkstantis kaitos ir tobulėjimo procesas, skatintų bendruomenę veikti kryptingai, ieškant įtraukties visiems sampratos taikymo galimybių ugdymo procese.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

 **Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 3 lygis  | Perspektyva ir bendruomenės susitarimai paveikūs.* Gimnazijos vizija, nusakanti realią mokyklos perspektyvą, priimtina visiems mokyklos bendruomenės nariams. Vizija atnaujinta rengiant 2021–2025 metų gimnazijos strateginį planą. Metodinės tarybos nariai pokalbyje teigė, kad į vizijos kūrimą buvo įtraukta mokyklos bendruomenė: vizijos projektą kūrė visos metodinės grupės, projektą derino su mokiniais, tėvais (per elektroninį TAMO dienyną), tėvų susirinkimo metu diskutavo dėl vizijos, aptarė su mokiniais klasių valandėlių metu.
* Strateginiai, metiniai veiklos planai grindžiami bendrai apmąstytu mokytojų, mokinių, tėvų, socialinių partnerių sutarimu. Strateginį planą rengė darbo grupė, vadovaudamasi teisės aktais ir atsižvelgdama į ugdymo, veiklos kokybės įsivertinimo, apklausų rezultatus, intelektinius ir materialiuosius resursus. Gimnazijos tarybos, Mokytojų tarybos ir metodinių grupių dokumentuose fiksuotas gimnazijos 2021–2025 metų strateginio plano ir 2021 m. veiklos plano projektų svarstymas, gimnazijos veiklos tikslų ir prioritetų svarstymas.
* Gimnazijos strateginiai tikslai, uždaviniai („Įvaldyti ir taikyti individualius mokinių poreikius atitinkančias ugdymo(si) strategijas; sukurti vaikų / mokinių poreikius atitinkančias modernias ir patrauklias mokymo(si) aplinkas; stiprinti socialinį-emocinį ugdymą“) ir juos įgyvendinančios priemonės atitinka įtraukties visiems sampratą.
* Mokykloje ugdymas tradiciškai įgyvendinamas vadovaujantis individualiosios įtraukties samprata: SUP turintys mokiniai, kurie mokosi pagal individualizuotas ar pritaikytas programas, per lietuvių kalbos ir literatūros, matematikos pamokas mokosi atskirai su specialiąja pedagoge, logopedinės pratybos vyksta pamokų metu specialistų kabinetuose, iš paralelių 5, 6, 2G klasių per matematikos, lietuvių kalbos ir literatūros, užsienio k. pamokas sudaromos laikinosios panašaus pasiekimų lygio arba poreikių mokinių grupės, atskirai SUP turintiems mokiniams organizuotas renginys („Edukacinis užsiėmimas SUP turintiems mokiniams Lietuvos jūrų muziejuje“). Mokyklos pateiktuose dokumentuose išorinis diferencijavimas sudarant laikinąsias mobilias grupes vertinamas kaip sėkminga patirtis, nors tokia nuostata prieštarauja įtraukties visiems sampratai.
* Gimnazijoje organizuojamos mokytojų ir mokinių diskusijos aktualiais ugdymo kokybės tobulinimo klausimais. Įgyvendinant 2021 m. veiklos uždavinį „Įvaldyti ir taikyti individualius vaikų / mokinių poreikius atitinkančias ugdymo(si) strategijas“, vyko diskusijos temomis „Kiek skaitmeninės mokymosi priemonės ir IT man padeda išmokti konkretų dalyką?“, „Kaip aš panaudoju grįžtamojo ryšio informaciją savo mokymuisi tobulinti?“, „Kuriame gimnaziją kartu“.
* Mokykloje reguliariai vyksta administracijos ir klasių seniūnų susitikimai, kuriuose aptariamos problemos ir patrauklios visiems gimnazijos kūrimo galimybės, priimami sprendimai. Mokiniai inicijavo, kad būtų sudarytos sąlygos gimnazijoje žaisti stalo tenisą, teikė siūlymus dėl poilsio erdvių pertvarkymo, dėl meniu valgykloje. Jų iniciatyvos yra įgyvendintos.
* Gimnazijos tarybos nariai ir Mokinių tarybos nariai pokalbyje teigė, kad tariamasi, diskutuojama su mokiniais ir jų tėvais įvairiais veiklos organizavimo klausimais, atsižvelgta į bendruomenės narių išsakytus pasiūlymus dėl mokinių uniformos, pertraukų laiko, neformalaus vaikų švietimo užsiėmimų pasiūlos išplėtimo.Atlikta mokinių apklausa apie neformaliojo vaikų švietimo užsiėmimų poreikį, atsižvelgiant į jų poreikius įsteigti dramos, videokūrėjų, programuotojų, jaunųjų verslininkų, skautų (antra grupė), dizaino užsiėmimai.
* Gimnazijoje veikia Iniciatyvių mokinių klubas (toliau – IMK), kurio nariai įsitraukia į pagrindinių gimnazijos veiklą reglamentuojančių dokumentų svarstymą, rengia aplinkos tvarkymo akcijas, įgyvendina projektus. Pokalbyje klubo nariai teigė, kad diskusijos su mokyklos administracija, mokytojais vyksta pagal poreikį.
* Ugdymo turinio planavimas reglamentuotas, vadovaujamasi Salantų gimnazijos ugdymo turinio planavimo principų, laikotarpių ir įgyvendinimo stebėsenos tvarkos aprašu. Ugdymo plane detaliai nurodyta, į kokių konkrečių dalykų ugdymo turinį integruojamos prevencinės ir bendrųjų kompetencijų ugdymo programos, kaip jos fiksuojamos ilgalaikiuose planuose, elektroniniame TAMO dienyne. Ilgalaikio plano formą renkasi mokytojas, tvarkoje nurodyta privaloma pateikti informacija. Ilgalaikiame plane privaloma fiksuoti SUP turinčių mokinių, kuriems BU programa pritaikoma, dalyko individualius tikslus ir pritaikymo detales: metodai, būdai, supaprastinamos užduotys, atskiros užduotys ir kt. Mokytojai rengia trumpalaikius planus, laikotarpį renkasi mokytojas ir savo pasirinkimą praneša kuruojančiam vadovui.
* Vertintojams pateiktuose šešių dalykų ilgalaikiuose planuose iš dalies laikomasi pagrindinių reikalavimų. Dviejuose planuose apieSUP turinčių mokinių ugdymo turinį neužsiminta, neaišku, ar jų yra klasėje, kituose nurodyti konkretūs pagalbos šiems mokiniams būdai ir metodai. Viename plane tik nurodytos, kokios programos integruojamos, bet nėra konkrečių suplanuotų temų, viename plane integruojamų programų nėra. Planų koregavimo nepastebėta, nors metodinės tarybos nariai teigė, kad ilgalaikiai planai koreguojami dėl mokinių išmokimo tempo.
* Metodinių grupių dokumentuose fiksuotas pasirenkamųjų dalykų, dalykų modulių programų, ilgalaikių planų aprobavimas ir suderinimas; individualizuotų programų suderinimas. Mokyklos veiklos plane pateikta detali ugdymo proceso priežiūros veikla, vykdoma dalykų, neformaliojo vaikų švietimo programų, ilgalaikių planų įgyvendinimo priežiūra: susitarimų vykdymas, ugdymo turinio įgyvendinimas.
* Po 2021 m. kovo mėn. baigtos renovacijos gimnazijos erdvės pritaikytos įvairių poreikių bendruomenės nariams. NŠA tyrimo ataskaitoje 90 proc. mokinių pritaria teiginiui „Mokykloje yra jaukių ir patogių vietų prisėsti, pabūti“.
* Gimnazijos ugdymo erdvių atnaujinimas, mokymo priemonių turtinimas pritaikomas įvairiems mokinių poreikiams: bibliotekoje, skaitykloje mokiniai gali paruošti pamokas, naudotis internetu ir kompiuterine įranga iki 17 val. Gimnazijos rūsyje įrengta erdvė jaunimui „Jaunimo būstinė“. Pradinio ugdymo korpuse įrengtos „Išmaniosios grindys“, čia organizuojamos įvairios veiklos. Atsižvelgiant į mokinių pageidavimą, įrengta stalo teniso žaidimo vietų.
* Mokykla pritraukia papildomų finansinių išteklių iš rėmėjų, bendradarbiaudama su buvusiais mokyklos mokiniais:

- Pasaulio lietuvių bendruomenei Čikagoje vadovaujantis buvęs Salantų gimnazijos mokinys padėjo užmegzti ryšius su paramos vaikams organizacija „Saulutė“, kuri finansuos (apie 18016.99 Eur) gimnazijos parengtą mokinių, turinčių specialiųjų ugdymosi poreikių, edukacinių aplinkų turtinimo projektą; - buvę gimnazijos mokiniai, mokinių tėveliai padėjo kurti gimnazijos aplinką: nutiesė taką, jungiantį gimnazijos pastatus, padėjo įsigyti žaliuzes. * Gimnazija kasmet gauna paramą iš fizinių asmenų (gyventojų pajamų mokesčio 1,2 proc.).
* Papildomų finansinių išteklių mokykla pritraukia pasinaudodama projektinio finansavimo galimybėmis: gimnazija įsigijo priemonių, pritaikytų specialiųjų poreikių turintiems mokiniams, dalyvaudama NŠA projekte „Pedagogų ir švietimo pagalbos specialistų kvalifikacijos tobulinimas“, parengė mokymo priemonių projektą ir surado rėmėjus joms įsigyti; parengtas ir laimėtas projektas „Matematikos pasiekimų gerinimas pasitelkiant virtualią ugdymo aplinką“, finansuojamas iš Europos Sąjungos struktūrinių fondų lėšų.
* Gimnazija nuolat atnaujina nuotolinio ugdymo techninę bazę: per paskutinius dvejus metus 65 mokiniai aprūpinti interneto prieiga, gimnazijos lėšomis nupirkta 14 nešiojamųjų, 15 planšetinių kompiuterių. NŠA gimnaziją aprūpino 35 nešiojamaisiais, 112 planšetinių kompiuterių; 8 klasėse įrengti išmanieji ekranai. Įsigyta ir, esant poreikiui, naudojama nuotolinio arba hibridinio ugdymo organizavimui 2 konferencinės, 3 4K raiškos, 4 FHD raiškos, 23 internetinės kameros, 4 „Bluetooth“ ryšio ausinės, pamokų įrašymo robotas SWIVL kartu su planšetiniu kompiuteriu. Įdiegta ir ugdymo procese naudojama „Microsoft Office 365“ nuotolinio mokymo platforma.
* Tikslingą IKT ir kitų priemonių naudojimą kaip stiprųjį pamokos aspektą vertintojai fiksavo 11 (36 proc.) stebėtų pamokų. Pamokos aspektas „Ugdymo(si) aplinkos“ įvertintas gerai (2,7).
* Finansiniai ištekliai skirstomi skaidriai: Gimnazijos tarybos nariai teigė, kad apie lėšų skyrimą ir panaudojimą informuojama gimnazijos bendruomenė per tėvų susirinkimus, informacija pateikiama per elektroninio TAMO dienyno pranešimus. Mokyklos interneto svetainėje reguliariai skelbiamos biudžeto vykdymo ir finansinės ataskaitos.
* Kretingos rajono savivaldybės administracijos Švietimo skyriaus informacijoje materialiųjų išteklių valdymas mokykloje įvertintas gerai, visos mokymo lėšos panaudojamos veiksmingam ugdymo procesui organizuoti, mokinių pasiekimams ir pažangai gerinti, sudarant ugdymo planą, atsižvelgta į mokinių ugdymosi poreikius. Gimnazijai nepakanka gaunamų valstybės lėšų mokymo priemonėms įsigyti, IKT atnaujinti, pagalbai mokiniui organizuoti, todėl savivaldybė skiria dotacijas iš biudžeto lėšų.
* Gimnazijos strateginiame plane pateikiama informacija, kad savivaldybės suformuotas aplinkos lėšų biudžetas netenkina gimnazijos poreikių. Skiriamų asignavimų gimnazijos aplinkai finansuoti užtenka tik būtiniausioms reikmėms. Išimtiniais atvejais savivaldybė skiria papildomai lėšų būtinoms išlaidoms. Pokalbyje direktorė teigė, kad trūksta mokymo lėšų švietimo pagalbai. Pateiktoje mokyklos pirminėje informacijoje (toliau – MPI) nurodoma, kad gimnazijoje klasės suformuotos pagal mokymo lėšų apskaičiavimo, paskirstymo ir panaudojimo metodiką, maksimalus finansavimas skirtas 5 sąlyginėms klasėms (iš 19 klasių).
* Kretingos rajono savivaldybės administracijos Švietimo skyriaus informacijoje nurodyta, kad gimnazijoje personalo politika vykdoma tinkamai, atsižvelgiama į mokinių ir jų tėvų interesus, dirbantys mokytojai turi reikiamą išsilavinimą, yra dėstomo dalyko specialistai, mokytojų kaita nedidelė. Mokytojų kvalifikacija tinkama: 2 proc. (1) mokytojai ekspertai, 31 proc. (14) mokytojai metodininkai, 51 proc. (23) vyr. mokytojai ir 16 proc. (7) mokytojai. Suburta kvalifikuota pagalbos specialistų komanda (vyr. specialioji pedagogė, logopedė, vyr. socialinė pedagogė, psichologė), dirba keturi mokytojo padėjėjai.

Mokykos viziją įgyvendinančią veiklą siekiama grįsti mokyklos visiems nuostatomis. Mokyklos veiklos tobulinimo susitarimai, kuriant kiekvienam mokiniui pritaikytą ugdymosi aplinką, priimami bendromis diskusijomis. Gimnazijos strateginiai tikslai, uždaviniai ir jiems įgyvendinti skirtos priemonės kreipiami įtraukties visiems nuostatų formavimo link. Dalyje klasių ir pamokų ugdymas tradiciškai įgyvendinamas vadovaujantis individualiosios įtraukties (sudarant homogeniškas laikinąsias grupes) samprata. Mokyklos ištekliai orientuojami įtraukiojo ugdymo nuostatų įgyvendinimo link. |
| 1.2. Lyderystė, 3 lygis | Lyderystė mokymuisi gimnazijoje yra potenciali.* Gimnazijoje sudarytos geros sąlygos lyderystės raiškai. Beveik visi (97 proc.) pedagogai sako, kad mokyklos vadovai telkia mokyklos bendruomenę ugdymo pokyčiams. Dauguma NŠA tyrimo apklausoje dalyvavusių 2–4 kl. (79 proc.), 5–8 kl., 1–4G kl. (88 proc.) mokinių tėvų nurodo, kad mokyklos vadovai telkia mokyklos bendruomenę pokyčiams ugdymo srityje.
* Pokalbio su Gimnazijos tarybos nariais metu paaiškėjo, kad lyderio savybėmis išsiskiria ne tik gimnazijos administracija, bet ir kiti gimnazijos bendruomenės nariai. Pavaduotoja ugdymui sakė, kad kiekvienas bendruomenės narys savo srityje yra lyderis. Mokiniai išskyrė ryškiausiai lyderyste pasižyminčius mokytojus: biologijos, anglų k., dailės.
* Kretingos rajono savivaldybės administracijos Švietimo skyriaus pateiktoje informacijoje išskirta stipri mokytojų lyderystės raiška.
* 2021–2025 m. gimnazijos strateginiame plane vienas iš uždavinių – lyderystės skatinimas. Numatytos veiklos, kurios padės šį uždavinį įgyvendinti.
* Dauguma bendruomenės narių pagal savo gebėjimus pasirenka ir įgyvendina bent vieną iniciatyvą. Gimnazijos bendruomenės nariai įvardijo 7 įgyvendintas iniciatyvas 2021 metais. Lietuvių k. mokytojai atnaujino Gimtosios kalbos ugdymo per visų dalykų pamokas rekomendacijas, į šią iniciatyvą buvo įtraukti visi gimnazijos mokiniai ir mokytojai. Etikos mokytoja inicijavo projektą „Pažink negalią“. MPI minima, kad buriamos komandos, kurios įgyvendina pokyčius gimnazijoje. Prieš dvejus metus suburta pagalbos mokiniui specialistų metodinė grupė. Ši grupė pataria pedagogams ugdymo kokybės gerinimo klausimais, padeda parinkti ugdymo būdus ir metodus, kad kiekvienas mokinys pasiektų asmeninės pažangos.
* Vienas iš kvalifikacijos tobulinimo prioritetų – pasidalytosios lyderystės skatinimas. 2020 m. dauguma mokytojų dalyvavo ilgalaikės programos „Lyderystės skatinimas“ I modulyje – „Mokytojo lyderystės įtaka mokinio sėkmei“.
* Pokalbių su direktore ir Metodine taryba metu paaiškėjo, kad gimnazijoje mokytojai reflektuoja, įsivertina savo veiklą. Mokytojų įsivertinimas aptariamas su kuruojančiu vadovu ir numatomas profesinis tobulėjimas. NŠA tyrime dalyvavę pedagogai teiginį „Mokykloje visi puikiai žino vienas kito stipriąsias profesines puses“ patvirtino dauguma (80 proc.) pedagogų. Dauguma (60 proc.) pedagogų palankiai įvertino teiginį „Mokyklos vadovai palaiko pedagogų profesinę refleksiją ir tobulėjimą“ – rinkosi atsakymą „Tikrai taip“. Išaugo lyderystė tarp mokytojų. Lyderiai ėmėsi atsakomybės būti kolegų konsultantai, todėl mokymasis buvo sklandus ir rezultatyvus.
* Skatinama mokinių lyderystė. IMK turi savo „Jaunimo būstinę“, kurią stengiasi praturtinti, inicijuoja akcijas, įgyvendino projektą „Sveikata visus metus“ ir organizavo kelionę į Platelius. Suburtas šeštų klasių mokinių „Draugų klubas“, kurie kartą per mėnesį renkasi į grupinius užsiėmimus.
* Gimnazijoje diskutuojama apie mokinių sėkmes ir nesėkmes. VGK 2020 m., 2021 m. planuose numatytos priemonės mokinių pasiekimams ir sunkumams aptarti. Dauguma pedagogų sako, kad „Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“. Šis aspektas rodo, kad gimnazijos veikla kreipiama įtraukiojo ugdymo link.
* Direktorė minėjo, jog mokytojai, praėjus 2 mėnesiams nuo mokslo metų pradžios, su mokiniais aptaria mokymosi rezultatus bei nustato konsultacijų poreikį.
* Gimnazijos 2021–2025 metų strateginiame plane numatyta plano įgyvendinimo stebėsenos sistema.
* NŠA tyrimo duomenys rodo, kad gimnazijos vadovai daugumai (64 proc.) 5–8 klasių mokinių yra autoritetas. Tai pokalbyje patvirtino Gimnazijos tarybos nariai. Gimnazijoje vyrauja tarimosi kultūra.
* Klasių seniūnai pokalbio metu minėjo, kad su gimnazijos administracija tarėsi dėl poilsio erdvių planavimo. Direktoriaus pavaduotoja minėjo, kad poilsio erdves mokiniai galėjo patys pertvarkyti pagal savo poreikius.
* VĮG pokalbio metu paminėjo, kad nuotolinio ugdymo metu mokykloje buvo susitarta dėl platformos „Microsoft Office 365“ naudojimo. Susitarimas patvirtintas ir apibrėžtas nuotolinio mokymo tvarkoje.

Lyderių veikla telkia gimnazijos bendruomenę pokyčiams, susijusiems su įtraukiojo ugdymo įgyvendinimu. Sudaro galimybes atvirai ir konstruktyviai diskutuoti apie mokinių mokymosi sėkmes ir nesėkmes. |
| 1.3. Mokyklos savivalda, 3 lygis |  Mokyklos savivaldos veikla – paveiki.* Kretingos rajono Salantų gimnazijos nuostatuose nurodyta, kad veikia 4 savivaldos institucijos: Gimnazijos taryba, Mokytojų taryba, Klasės tėvų komitetas, Mokinių taryba (IMK).
* Pokalbių su Gimnazijos taryba metu paaiškėjo, kad visų gimnazijos mokinių interesams atstovauja klasės seniūnai. Jie susitinka su gimnazijos administracija ir aptaria problemas, teikia siūlymus. Ši grupė neformalizuota, tačiau realiai veikianti.
* Mokinių ir jų tėvų apklausų apie gimnazijos veiklos kokybę „IQES online“ platformoje rezultatai rodo, kad gimnazijoje pripažįstama požiūrių ir nuomonių įvairovė. Nuo 2018 metų mokiniai ir jų tėvai gerai ir labai gerai vertina šį rodiklį „Mano mokykloje atsižvelgiama į kiekvieno mokinio nuomonę“.
* Kretingos rajono Salantų gimnazijos VGK reglamente (patvirtintas 2020 m. rugsėjo 7 d. įsakymu Nr. V1-13) 25.2 punktas rodo, kad sprendimai, susiję su vaiku, priimami išklausius vaiko nuomonę.
* NŠA tyrimo rezultatai rodo, kad gerbiama kiekvieno nuomonė. Dauguma (83 proc.) 5–8 kl. mokinių teiginį „Mokytojai įdėmiai išklauso mano siūlomas idėjas“ patvirtino. Tai patvirtino ir beveik visi (97 proc.) pedagogai. Teiginio „Mūsų mokykloje atsižvelgiama į visų mokinių nuomonę ir siūlomas idėjas“ vertinimas atspindi įtraukiojo ugdymo nuostatas.
* 2021 metų direktoriaus ataskaitoje nurodyta, kad vyko reguliarūs administracijos ir klasių seniūnų susitikimai, kuriuose buvo aptariamos problemos ir patrauklios gimnazijos kūrimo galimybės. Prasidėjus nuotoliniam mokymui, buvo atlikti IT poreikių tyrimai, bendradarbiaujama su šeimomis, todėl aprūpinimas IKT vyko sklandžiai.
* Metodinėje taryboje sprendžiama, kokių priemonių reikia įsigyti, jei nepakanka lėšų, tariamasi tarpusavyje dėl priemonių įsigijimo.
* Kretingos rajono savivaldybės administracijos Švietimo skyrius pateiktoje informacijoje įvardija, kad gimnazija išsiskiria iš kitų mokyklų tuo, kad vyksta kryptingas ir kolegialiai aptartas gimnazijos pedagogų mokymasis.
* Kretingos rajono savivaldybės administracijos Švietimo skyriaus informacijoje siūloma gimnazijai ieškoti paveikesnio dialogo su bendruomene, siekiant bendrų susitarimų.

Gimnazijos savivaldos veikla nukreipta į įtraukties visiems nuostatų formavimą, kreipiamas dėmesys į kiekvieną bendruomenės narį, sudaromos sąlygos išsakyti savo nuomonę ir poreikius. |
| 1.4. Veikimas kartu, 3 lygis | Veikimas kartu potencialus.* Gimnazijoje yra parengtas bendruomenės etikos kodekso projektas, šiuo susitarimu siekiama kiekvieno bendruomenės nario veikla didinti pasitikėjimą gimnazija, Lietuvos švietimo sistema. Numatyti etikos principai, orientuoti į įtraukiojo ugdymo kultūros kūrimą.
* 2020 m. įgyvendinant mokyklos uždavinį „Kurti funkcionalias ir estetiškas edukacines aplinkas“ mokytojų komanda dalyvavo kvalifikacijos tobulinimo renginių –edukacinių išvykų cikle „Šiuolaikinės edukacinės aplinkos ir jų kūrimas“: „Pamokos kitaip Kurmaičių pradinėje mokykloje“, respublikinis pedagogų forumas „Šiuolaikinio ugdymo prioritetai: iššūkiai mokytojams ir galimybės mokiniams“, „Edukacinių erdvių panaudojimas ugdymui Mažeikių M. Račkausko gimnazijoje“.
* NŠA tyrimo ataskaitoje 75 proc. mokytojų pritaria teiginiui „Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“.
* Kolegialus bendradarbiavimas veiksmingai padėjo pedagogų bendruomenei tobulinti kompiuterinio raštingumo kompetenciją, IT taikymo pamokoje įgūdžius. Tikslingą IT priemonių naudojimą vertintojai fiksavo 36 proc. stebėtų pamokų.
* Metodinės tarybos inicijuotas kolegialus mokymasis padėjo mokytojams tinkamai pasiruošti nuotoliniam mokymui ir jį sėkmingai įgyvendinti: keturios mokytojos organizavo bendruomenei mokymus, kaip dirbti su įvairiomis skaitmeninėmis mokomosiomis programomis; kiekviena metodinė grupė vedė atvirą pamoką, ją analizavo ir aiškinosi, kaip yra įgyvendinti metodinės veiklos prioritetai.
* Kolegialaus mokymosi tikslas („individualius mokinių poreikius atitinkančių ugdymo(si) strategijų taikymas“) orientuotas į įtraukiojo ugdymo nuostatų įgyvendinimą. 2021 m. mokyklos veiklos plane reglamentuota, kad kiekvienas mokytojas aplanko 1 kolegos pamoką / veiklą; įgyvendinamas patirties dalijimosi užsiėmimų ciklas „IT ir skaitmeninių priemonių naudojimas pamokose / veiklose“ (keturi užsiėmimai), atvirų pamokų / veiklų ciklas (penkios pamokos).
* Metodinės tarybos nariai pokalbyje akcentavo, kad kolegialų mokymąsi (atviras pamokas) inicijuoja patys mokytojai savanoriai, atvirų pamokų stebėjimas fiksuojamas, analizuojamas.
* NŠA tyrimo ataskaitoje dauguma (86 proc.) mokytojų pritaria teiginiui „Mokykloje įprasta stebėti kitų kolegų pamokas“.
* Kolegialaus mokymosi temos (grįžtamasis ryšys ir gautos informacijos panaudojimas mokymuisi tobulinti; galimybė mokiniams rinktis įvairaus sudėtingumo užduotis; veiksmingų sudominimo pamoka ir skaitmeninių priemonių taikymas) orientuotos į įtraukiojo ugdymo nuostatų įgyvendinimą.
* Bendruomenę sutelkiantį personalo bendradarbiavimą, kolegialų mokymąsi kaip didžiausią pastarųjų metų sėkmę ir tolesnės veiklos prioritetą pokalbiuose akcentavo gimnazijos bendruomenės nariai, direktorė.

Kolegialia pagalba ir geranoriškumu grindžiamas gimnazijos personalo bendradarbiavimas įgalina bendruomenę kryptingai veikti, siekiant mokyklos išsikeltų ugdymo tikslų, orientuotų į kiekvieno mokinio ugdymosi poreikius, įgyvendinimo. Gimnazijoje sistemingai organizuojamas kolegialus mokymasis padeda mokytojams pasirengti įgyvendinti įtraukųjį ugdymą ir siekti aukštesnės ugdymo kokybės. |
| 1.5. Bendradarbiavimas su tėvais / globėjais, 2 lygis |  Bendradarbiavimas su tėvais yra vidutiniškas. * NŠA tyrimo duomenys rodo, kad dauguma (73 proc.) pedagogų patvirtina teiginį „Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą bei pagalbą vienas kitam“.
* Pagalbos mokiniui specialistai bendrauja su mokinių tėvais individualių susitikimų metu, kartais skambina telefonu. Susitikimų metu aptaria su tėvais pagalbos vaikui poreikį, informuoja tėvus apie mokymosi sunkumus ar pažangą.
* 2018 m. pradėtas vykdyti projektas „Pozityvi tėvystė“, finansuojamas Europos Sąjungos struktūrinių fondų lėšomis. Projekto specialistai: psichologai, specialieji pedagogai, teikia pagalbą mokiniams ir tėvams.
* NŠA tyrimo duomenys rodo, kad tėvai ir pedagogai norėtų įvairesnių bendradarbiavimo formų. Dalis (37 proc.) 2–4 kl. mokinių tėvų nurodė, jog mokykloje netrūksta įvairesnių bendravimo su tėvais formų (klubų, popiečių, bendrų žygių ir pan.). 51 proc. 5–8 kl. ir 1–4G kl. mokinių tėvų nurodė, kad norėtų įvairesnių bendradarbiavimo formų. Tai probleminis mokyklos aspektas įtraukiojo ugdymo požiūriu
* Pokalbio su direktore metu buvo išsakyta nuomonė, kad norėtųsi, jog tėvai labiau įsitrauktų į gimnazijos gyvenimą, todėl dedamos pastangos labiau įtraukti tėvus.
* Gimnazijos steigėjas nurodo, kad direktorė skatina prasmingą mokinių ir jų tėvų dalyvavimą gimnazijos gyvenime.
* Kretingos rajono Salantų gimnazijos 2021 metų veiklos plane, IV skyriuje numatytos priemonės darbui su tėvais: tėvų susirinkimai, Tėvų diena visų klasių mokinių tėvams pasibaigus I pusmečiui, Tėvų diena 1–3G klasių mokinių tėvams pasibaigus II pusmečiui: II pusmečio klasės mokymosi pažanga ir pasiekimai, Tėvų pagalba organizuojant mokiniams ugdymą karjerai, specialistų paskaitos tėvams aktualiomis temomis, atviros logopedinės pratybos 1 klasės mokinių tėvams, tėvų nuomonės apie gimnazijos veiklos kokybę tyrimas (IQES sistemoje).
* NŠA tyrime išryškėjęs santykinai stipriausias mokyklos aspektas įtraukiojo ugdymo požiūriu yra šis: „Tėvai mokykloje jaučiasi laukiami“. Dauguma (83 proc.) tėvų patvirtino teiginį, jog tėvai yra įtraukti į mokyklos gyvenimą.
* Gimnazijos interneto puslapyje informacija tėvams: skiltys – Verta paskaityti, Pasiekimai, paskaita „Vaiko emocijos ir jų valdymas“. Paskaita peržiūrėta 1675 kartus.
* „Pastebėjau, kad mokytojams nepatinka aktyviai ugdymo procesu besidomintys tėvai“, „Mokytojus erzina tėvai, kurie per daug kišasi į vaiko ugdymą“ – NŠA tyrime išskiriami kaip probleminiai mokyklos aspektai įtraukiojo ugdymo požiūriu.
* Mokinių tėveliai, dirbantys Salantų įstaigose arba turintys verslą, padėjo įgyvendinti ugdymo karjerai dienas. 2020 metų apklausų duomenimis, daugumai (68 proc.) tėvų rūpi ir yra įdomus gimnazijos gyvenimas.

Bendradarbiavimas su tėvais vyksta tradiciniais būdais ir formomis, kurie neskatina efektyvesnio tėvų įsitraukimo.  |
| 1.6. Mokyklos tinklaveika, 3 lygis |  Mokyklos tinklaveika yra tinkama.* Gimnazija yra atvira pasauliui, tad bendradarbiauja su socialiniais partneriais.
* Gimnazija informaciją apie savo veiklas, renginius, akcijas, pasiekimus nuolat viešina interneto svetainėje <https://www.salantai.kretinga.lm.lt>.
* Mokyklos bendruomenė bendradarbiauja su Salantų miesto bendruomene, Imbariečių draugija, kurios padeda įgyvendinti edukacines veiklas.
* Gimnazija bendradarbiauja su Salantų regioniniu parku ir Klaipėdos universitetu, kurie padeda vykdyti gamtamokslinio ugdymo programą, organizuoti mokinių gamtos mokslų tiriamųjų darbų konferencijas ir konsultuoja mokinius, rengiant gamtos mokslų tiriamuosius darbus.
* Bendradarbiaujant su Klaipėdos Hermano Zudermano, Klaipėdos „Vėtrungės“ ir Klaipėdos „Žemynos“ gimnazijomis įgyvendinamas projektas „Matematikos pasiekimų gerinimas pasitelkiant virtualią ugdymo aplinką“, finansuojamas iš Europos Sąjungos struktūrinių fondų lėšų bendrai finansuojamo projekto Nr. 09.2.1-ESFA-K-728-03-0010. Projekto veiklomis siekiama pagerinti matematikos ugdymo rezultatus technologijų pagalba, mokymą personalizuojant, padarant jį interaktyvų, kontekstualų, pritaikant jį įvairiems poreikiams. Projekto konsultantė – Klaipėdos „Ąžuolyno“ gimnazija.
* Gimnazija bendradarbiauja su Žemaitės memorialiniu muziejumi, Kretingos rajono Salantų meno mokykla, Kretingos rajono savivaldybės M. Valančiaus viešąja biblioteka, Kretingos rajono Salantų ir Imbarės seniūnijomis – tai partneriai, padedantys ugdyti mokinių tautines vertybes, kultūrinę kompetenciją, organizuoti kultūrinius renginius.
* Bendradarbiaujama su Kretingos rajono švietimo centru, kuris padeda organizuoti kvalifikacinius renginius.
* Spręsdama socialines, pedagogines problemas, gimnazija bendradarbiauja su Kretingos socialinių paslaugų centru, Kretingos rajono pedagoginės psichologinės pagalbos tarnyba, Kretingos rajono policijos komisariatu.
* Bendradarbiaujant su VŠĮ LIONS QUEST sėkmingai gimnazijoje įgyvendinama socialinio emocinio ugdymo programa LIONS QUEST.
* 29 proc. NŠA tyrime dalyvavusių mokytojų teigia, kad gimnazijos bendradarbiavimas su socialiniais partneriais yra labai formalus.

Bendradarbiavimas su vietos bendruomene, įvairiomis organizacijomis ir mokyklos absolventais padeda gimnazijos bendruomenei pasirengti įgyvendinti įtraukųjį ugdymą.  |
| 1.7. Kompetencija, 3 lygis | Kompetencija tinkama.* Gimnazijoje organizuojama mokytojų kvalifikacijos tobulinimo veikla, orientuota į mokytojų kompetencijos įtraukiajam ugdymui stiprinimą.
* Gimnazijos etikos kodekso projekte numatytas reikalavimas mokytojams „siekti aukštesnės kompetencijos pedagoginiame darbe, domėtis savo srities naujovėmis“.
* Mokytojų 2021 m. kvalifikacijos tobulinimo prioritetai (konkretus grįžtamasis ryšys mokiniui ir veiksmingas jo panaudojimas mokymuisi; įvairaus sudėtingumo užduotys; funkcionalių ir estetiškų edukacinių aplinkų kūrimas; socialinės emocinės kompetencijos) siejami su įtraukiojo ugdymo vertybėmis ir praktika.
* 2020 m. gimnazijos veiklos ataskaitoje nurodyta, kadįgyvendinant uždavinį „skatinti pedagogų profesinį tobulėjimą, gerosios patirties sklaidą“visiems darbuotojams sudarytos palankios sąlygos kelti kvalifikaciją ir didinti savišvietą, nupirkta mokymų platformos pedagogas.lt prieiga. 2020 m. kvalifikacijos tobulinimo ataskaitoje nurodyta, kad pedagogai vidutiniškai 13,5 dienos dalyvavo kvalifikacijos tobulinimo renginiuose.
* Mokytojai tobulina savo socialinius emocinius, įtraukiojo ugdymo gebėjimus. Dvi mokytojų komandos (po 12 žmonių) dalyvavo mokymų cikle „Socialinių emocinių kompetencijų tobulinimas“, lietuvių kalbos ir matematikos mokytojai dalyvavo seminarų cikle „Mokytojų emocinis intelektas (EQ) – mokinių akademinių rezultatų pažangai“. 4 mokytojai išklausė programą „Specialioji pedagogika ir specialioji psichologija“, 1 mokytojas įgijo tarptautinės socialinių įgūdžių ugdymo programos „Zipio draugai“ pedagogo kvalifikaciją.
* Mokytojai tobulino nuotolinio darbo su specialiųjų ugdymosi poreikių turinčiais mokiniais kompetenciją, išklausė paskaitą „Pagalba specialiųjų ugdymosi poreikių turintiems mokiniams“, sistemingai bendradarbiavo su pagalbos mokiniui specialistais, siekdami geresnių įtraukties rezultatų.
* Pokalbiuose dalyvavę tėvai (gimnazijos tarybos nariai), mokinių savivaldos atstovai kaip vieną iš gimnazijos stiprybių, privalumų nurodė geranoriškus mokinių ir mokytojų santykius, gerą mokytojų dalykinį pasirengimą. Įtraukiojo ugdymo kultūrai būdingus pozityvius, geranoriškus mokinių ir mokytojų santykius vertintojai stebėjo daugumoje pamokų.
* NŠA tyrimo duomenys rodo, kad mokykloje formuojamas kiekvieno mokinio vertingumo pripažinimas, bet dar nėra sistemingas: 81 proc. 2–4 kl. ir 69 proc. 5–8 ir 1–4G kl. mokinių tėvų pritaria teiginiui „Mokytojams kiekvienas vaikas yra svarbus ir vertingas“, bet dalis jų pritaria ir įtraukiojo ugdymo nuostatoms prieštaraujančiam teiginiui „Mano vaikas pastebi, kad mokytojai turi savo „numylėtinius“ (52 proc. 2– 4 kl. tėvų, 66 proc. 5–8 ir 1–4G kl. tėvų). 65 proc. 5–8 ir 1–4G kl. tėvų sutinka su teiginiu, kad „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“.
* Mokytojai išmano savo ugdymo sritį, domisi ugdymo naujovėmis, siekia dirbti šiuolaikiškai, įdomiai, naudodami IKT, bet vertintojai stebėtose pamokose fiksavo tradicinės ugdymo paradigmos dominavimą daugumoje (71 proc.) pamokų.

Gimnazijoje organizuojama mokytojų kvalifikacijos tobulinimo veikla orientuojama į mokytojų kompetencijos vykdyti įtraukųjį ugdymą stiprinimą. Mokytojai siekia ugdymą grįsti įtraukiojo ugdymo vertybėmis, ugdymo praktinėje veikloje dar dominuoja tradicinis visų mokinių mokymas, o ne individualus mokymasis. |
| 1.8. Nuolatinis profesinis tobulėjimas, 3 lygis |  Nuolatinis profesinis tobulėjimas yra paveikus.* Gimnazijoje mokytojai įsivertina savo veiklą, numato profesinio tobulėjimo sritis. Pokalbio su Metodine taryba metu paaiškėjo, kad mokytojai diskutuoja dėl gero darbo sampratos, bet dar nėra išsigryninę aiškių gero darbo kriterijų.
* 2020 m. gimnazijos veiklos ataskaitoje esantys gimnazijos veiklos įsivertinimo duomenys rodo, kad dalis (37 proc.) pedagogų visiškai sutiko su teiginiu „Man pakanka kompetencijų organizuoti gerosios patirties sklaidą, įsivertinti asmeninę, pedagoginę kompetenciją“.
* NŠA tyrimas parodė, kad gimnazijoje veikia paramos naujam darbuotojui sistema. Dauguma (79 proc.) pedagogų pritaria teiginiui „Mūsų mokykloje veikia paramos naujam darbuotojui sistema“.
* Dauguma (86 proc.) pedagogų NŠA tyrime nurodė, jog mokykloje įprasta stebėti kitų kolegų pamokas. Beveik visi (96 proc.) mokytojai sako, kad gali bet kada paprašyti kolegų profesinės pagalbos. 87 proc. pedagogų teigia, kad visada sulaukia paramos ir emocinio palaikymo iš kolegų. „Mokyklos vadovai palaiko pedagogų profesinę refleksiją ir tobulėjimą“, šį teiginį patvirtino dauguma pedagogų. 60 proc. pedagogų rinkosi atsakymą „Tikrai taip“, 33 proc. –„Lyg ir taip“.
* Iš Salantų gimnazijos darbuotojų kvalifikacijos tobulinimo suvestinių darytina išvada, kad dauguma pedagogų 2020 m. (84 proc.), 2021 m. (75 proc.) kėlė kvalifikaciją įvairiuose seminaruose, konferencijose, kursuose. Gimnazijoje vyko kolegialus mokymasis. mokytojai savanoriškai dalijosi patirtimi. 2021 m. keturios kolegės inicijavo gimnazijos bendruomenei mokymus, kaip dirbti su įvairiomis skaitmeninėmis mokomosiomis programomis („Kahoot“, „Quizizz“ ir kt.) grįžtamajam ryšiui gauti.
* Gimnazijos įsivertinimo duomenys rodo, kad mokytojai mokosi pasinaudodami įvairiomis galimybėmis: iš kolegų (pamokų lankymas), su mokiniai ir iš jų (IT), per informacinius ir socialinius kolegialaus mokymosi tinklus (nuotoliniai mokymai), kursuose, seminaruose, išvykose.

Nuolatinis profesinis tobulėjimas paveikus, tai padeda kurti kiekvienam mokiniui pritaikytą ugdymo(si) aplinką bei formuoti įtraukiojo ugdymo nuostatas. |
| ***Stiprieji vertinamos srities veiklos aspektai***  | 1. Mokyklos veiklos tobulinimo susitarimai priimami bendromis diskusijomis (1.1.3 – 3 lygis).1. Mokyklos ištekliai orientuojami į įtraukiojo ugdymo nuostatų įgyvendinimą (1.1.5 – 3 lygis).
2. Lyderių veikla kreipia gimnazijos bendruomenę ugdymo pokyčių link (1.2.1 – 3 lygis).
3. Kolegialus mokymasis padeda mokytojams ruoštis įgyvendinti ugdymo pokyčius (1.4.2 – 3 lygis).
 |
| ***Tobulintini vertinamos srities veiklos aspektai***  |  |
| ***Vertinamos srities rekomendacijos*** | * Organizuoti mokytojams mokymų ir diskusijų apie įtraukiojo ugdymo visiems sampratos taikymą ugdymo procese.
* Ieškoti įvairesnių bendradarbiavimo formų su mokinių tėvais, organizuojant temines diskusijas apie vaikų poreikių įvairovę.
 |

1. **Vertinimo sritis: UGDYMAS(IS) IR MOKINIŲ PATIRTYS.**

 **Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis |  Ugdymo(si) tikslai neblogi. * Beveik visose (90 proc.) stebėtose pamokose ugdymosi tikslai suformuluoti tinkamai, atitinka kompetencijų sampratą.
* Vertintojų stebėtose pamokose ugdymo tikslai orientuoti į dalyko programos rezultatus, tačiau tik dalyje (58 proc.) pamokų siejama su mokinių asmenine, socialine, kultūrine patirtimi.
* Numatyti pamokos uždaviniai pamatuojami, galimi skirtingi išmokimo lygiai dalyje (35 proc.) stebėtų pamokų.
* Vadovavimas kiekvieno mokinio ugdymuisi kaip stiprusis pamokos aspektas išskirtas pavienėse (23 proc.) stebėtose pamokose. Kaip tobulintinas – 24 proc. stebėtų pamokų.
* Mokytojai pažįsta mokinius. Pamokų, pertraukų metu vadina juos vardais. NŠA tyrimo duomenys rodo, kad „Mokiniui reikalinga pagalba suteikiama nelaukiant formalių PPT, vaiko gerovės komisijos išvadų“, šį teiginį patvirtino beveik visi (90 proc.) pedagogai.
* Pokalbio su VGK nariais metu paaiškėjo, kad mokinių individualių poreikių pažinimas vyksta per ugdymo procesą. Pirmiausia mokinio mokymosi sunkumus pastebi mokytojas, tada kreipiasi į švietimo pagalbos specialistų metodinę grupę ir aptaria mokinio mokymosi sunkumus. Kolegialiai tariasi dėl pagalbos mokymosi sunkumams įveikti. Apie mokymosi problemas informuojami mokinio tėvai / globėjai, o esant poreikiui kreipiamasi į gimnazijos VGK ir / ar Kretingos rajono pedagoginės psichologinės pagalbos tarnybą.
* VGK nariai minėjo, kad pagal poreikį mokiniams sudaromi pagalbos planai. Po 1 mėn. pagalbos planas peržiūrimas, aptariama, koks pokytis įvyko. Aptarime dalyvauja mokinio tėvai, kartais aptarimas su tėvais vyksta ir telefonu.
* Grupinių specialiųjų ir logopedinių pratybų metu fiksuota, kad stengiamasi į ugdymo procesą įtraukti visus mokinius, tačiau mokiniams nesudaromos pasirinkimo galimybės: mokiniai raginami dirbti vienodu tempu, mokymosi būdu.
* Metodinės tarybos nariai pokalbio metu minėjo, kad švietimo pagalbos specialistai teikia pagalbą, rekomendacijas mokytojams kaip organizuoti ugdymą, kad atitiktų mokinio galias. Išryškėjo mokytojo ir mokytojo padėjėjo ryšys – mokytojas planuoja SUP turinčio mokinio veiklą, paruošia užduotis, o mokytojo padėjėjas padeda tą veiklą organizuoti.
* Mokinių įvairovės pažinimas pavienėse (19 proc.) pamokose išskirtas kaip stiprusis aspektas.
* Daugumoje (90 proc.) stebėtų pamokų ugdymosi tikslai visiems vienodi, todėl numatytą tikslą pasiekti kiekvienam mokiniui sunku, mokiniai neįtraukti į tikslo išsikėlimą, uždavinio formulavimą ir aptarimą.
* Pamokose vyravo tradicinė aplinka (suolai sustatyti eilėmis), kas nesudaro palankių sąlygų darbui grupėse.
* Pastoliavimas kaip stiprusis pamokos aspektas išskirtas dalyje (32 proc.) stebėtų ugdymo veiklų, pavienėse (13 proc.) ugdomosiose veiklose tai išskirta kaip tobulintinas aspektas.
* Dalyje (39 proc.) pamokų tinkamų sąlygų supratimui ir giliam mokymuisi sudarymas fiksuotas stiprus aspektas. Mokytojai parenka tinkamas priemones, kurios skatina mokinius įsitraukti į mokymosi procesą.
* Stebėtose pamokose parama dažniausiai teikiama mokiniams, kurie susiduria su mokymosi, išmokimo kliūtimis. Gabesni mokiniai turi laukti, kol kiti padarys užduotis, taip neišnaudoja savo mokymosi potencialo. Lėčiau besimokantys mokiniai raginami dirbti greičiau, kas galimai gali trukdyti iki galo suvokti mokomąją medžiagą.
* Salantų gimnazijos 2021–2022 ir 2022–2023 m. m. ugdymo plane nurodyta, kad individualus ugdymo planas rengiamas: besimokančiajam pagal vidurinio ugdymo programą, mokiniui, turinčiam SUP, mokiniui, mokomam namie, mokiniui, atvykusiam iš užsienio.
* NŠA tyrimo teiginys „Mūsų mokykloje yra numatytos pagalbos priemonės grįžusių emigrantų ir imigrantų vaikams“ įvertintas teigiamai beveik visų (93 proc.) pedagogų. Dauguma (84 proc.) pedagogų teigiamai įvertino teiginį „Mūsų mokykloje yra gera pagalbos mokiniui, atėjusiam iš kitos mokyklos, sistema“.
* Sudarant ir įgyvendinant individualų ugdymo planą bendradarbiauja klasės vadovas, mokiniai, mokytojai, mokinių tėvai. SUP turinčiam mokiniui, sudarant individualų ugdymosi ir pagalbos planą, paskiriamas koordinuojantis asmuo, kuris į plano rengimą įtraukia mokytojus, pagalbos mokiniui specialistus, mokinius, mokinių tėvus (globėjus). Individualiems ugdymo planams įgyvendinti sudaromi tvarkaraščiai, kurie dera su klasės, kurioje mokosi mokinys, tvarkaraščiu. Iš užsienio atvykusiam mokiniui individualiame ugdymo plane gali būti numatytas ir pamokų skaičiaus perskirstymas tarp dalykų, atsižvelgiant į mokinio pasiekimus, pvz., nesimokyti kurį laiką anglų k., šias pamokas skirti lietuvių k. tobulinti. Šios nuostatos atspindi įtraukiojo ugdymo požymius.
* Ugdymo plane kiekvienam mokiniui, atvykusiam iš užsienio, numatyta skirti individualų adaptacijos laikotarpį. Į adaptacijos laikotarpio valdymą įtraukiama VGK. Rekomenduojama stebėti individualią mokinio pažangą. Adaptacijos laiko pabaigą konstatuoja gimnazija, atsižvelgdama į tai, kaip mokiniui sekasi adaptuotis.
* VGK 2021 m. veiklos plane numatyta 2 kartus per metus organizuoti SUP turinčių mokinių pasiekimų analizę. Plane numatyti atsakingi asmenys.
* Pokalbio su VGK nariais metu buvo išsakyta mintis, kad SUP turintys mokiniai po pusmečio įsivertina, pildo VIP lapus, reflektuoja apie sėkmes ir nesėkmes. Spec. pedagogė kalbasi su mokytojais ir mokinių tėvais apie mokinių pasiekimus.
* Konsultacijos su mokymosi sunkumais susiduriantiems mokiniams vyksta nesistemingai. Pokalbyje su Metodine taryba buvo paminėta, kad mokytojai siūlo konsultacijas mokiniui, tariamasi su mokiniu dėl konsultacijų poreikio. Suderintas trumpalaikių konsultacijų laikas su mokiniu fiksuojamas kaip faktas.
* Gimnazijos taryboje buvo išsakyta mintis: „Konsultacijų tvarkaraščio nėra, reikia derinti su mokytoju individualiai“.
* Pokalbio metu gimnazijos direktorė minėjo, jog konsultacijos vyksta, tvarkaraštis nėra viešai skelbiamas, konsultacijos nėra įtrauktos į mokytojų etatinį apmokėjimą, už konsultacijas mokama papildomai. Planuojama konsultacijų tvarkaraštį sudaryti nuo 2021 m. gruodžio 1 d.
* Gimnazijoje suformuota pagalbos mokiniui specialistų komanda: specialusis pedagogas, logopedas, socialinis pedagogas, psichologas, 4 mokytojo padėjėjai. Direktorė išsakė mintį, jog trūksta specialiojo pedagogo, logopedo (per didelis krūvis), mokytojo padėjėjo.
* Gimnazijos strateginiame plane SSGG analizėje sukomplektuota profesionali pagalbos mokiniui specialistų komanda paminėta kaip stiprybė.
* ŠVIS 2021–2022 m. m. duomenys rodo, kad daugėja mokinių, turinčių SUP. 2021 m. rugsėjo 1 d. duomenimis, buvo 71 mokinys, kuriam reikalinga pagalba. Tai yra 6 mokiniais daugiau nei 2020–2021 m. m.
* Direktoriaus pavaduotoja ugdymui inicijavo metodinių grupių perskirstymą. Buvo sudaryta pagalbos mokiniui specialistų metodinė grupė, kurios tikslas – skatinti nuolatinį pagalbos mokiniui specialistų profesinės kompetencijos augimą, siekiant užtikrinti ugdymo kokybę ir ugdytinių poreikius.
* Pokalbio metu Metodinė taryba kaip stiprų laimėjimą įvardijo pagalbos mokiniui specialistų grupės sukūrimą, kuri prisidėjo prie mokyklos kaitos.
* Švietimo pagalbos mokiniui specialistų metodinės grupės veiklos kryptys ir numatyta veikla atsispindi 2021 m. veiklos plane. Metodinė taryba organizavo 1–4G klasių seniūnų, Metodinės tarybos ir administracijos diskusijas: „Kiek skaitmeninės mokymosi priemonės ir IT man padeda išmokti konkretų dalyką?“, „Kuo man (ne)naudinga galimybė rinktis įvairaus sudėtingumo užduotis?“, „Kaip aš panaudoju grįžtamojo ryšio informaciją savo mokymuisi tobulinti?“. Vykdė tyrimą „Kokia pagalba reikalinga mokiniui mokantis nuotoliniu būdu?“.
* Organizuotos specialiojo pedagogo, socialinio pedagogo, psichologo, logopedo individualios ir grupinės konsultacijos mokytojams dėl pagalbos reikmės ir pobūdžio. Metodinės tarybos nariai patvirtino, kad pagalbos mokiniui specialistų konsultacijos – veiksmingos. Padeda numatyti galimas mokymosi kliūtis, pasiūlo būdų ir metodų kliūtims įveikti.
* Direktoriaus 2020 m. ataskaitoje minima, kad vyko intensyvus mokytojų ir pagalbos mokiniui specialistų bendradarbiavimas, diskusijos, kaip dirbti, kad būtų pasiektas kuo geresnis rezultatas.
* Mokytojo padėjėjai bendradarbiauja su mokytojais, padeda SUP turintiems mokiniams organizuoti ugdymosi procesą pamokų metu.
* NŠA tyrimo duomenys rodo, kad mokiniai priima specialistų pagalbą. Visi (100 proc.) 1–4G kl. mokiniai ir dauguma (80 proc.) 5–8 kl. mokinių patvirtina teiginį „Man lengviau mokytis, kai tam tikrose pamokose man padeda specialusis pedagogas“.
* NŠA tyrimo duomenys rodo, kad beveik visi (91 proc.) 2–4 kl. mokinių tėvai ir dalis (49 proc.) 5–8 kl. ir 1–4G kl. mokinių tėvų patvirtino teiginį „Specialistų (specialiojo pedagogo, logopedo, psichologo) pagalba mano vaikui labai veiksminga“.
* Dauguma (88 proc.) NŠA tyrime dalyvavusių 5–8 kl., 1–4G kl. mokinių sako, kad mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia.
* Beveik visi (97 proc.) NŠA tyrime pedagogai pritaria teiginiui: „Mokyklai svarbus kiekvienas vaikas, ir kiekvienam suteikiama reikalinga pagalba“, „Mūsų mokykloje mokiniams teikiama psichologinė – emocinė pagalba yra efektyvi“.
* Beveik visi (97 proc.) pedagogai NŠA tyrime pritaria teiginiams, kad „Mokyklai svarbus kiekvienas vaikas, ir kiekvienam suteikiama reikalinga pagalba“ ir „Mūsų mokykloje mokiniams teikiama psichologinė – emocinė pagalba yra efektyvi“.
* Dauguma (69 proc.) pedagogų NŠA tyrime tvirtina, kad „Mokykla yra sukūrusi mokinių pagalbos vienas kitam sistemą“. Tai rodo, kad mokykla naudoja turimus vidinius resursus.
* Direktoriaus 2020 m. ataskaitoje minima, kad nuotolinio ugdymo metu vyko pagalba mokiniui ir šeimai. Administracija organizavo susirinkimus nuotoliniu būdu su visų klasių mokinių tėvais ir teikė konsultacijas, kaip vaikams padėti mokytis: planuoti laiką, susidaryti dienotvarkę, susikurti darbo vietą ir kt. Buvo teikiamos konsultacijos mokinių tėvams apie SUP turinčių mokinių pažangą, pagalbos būdus, metodus, apie vaikų kalbėjimo ir kalbos sunkumų įveikos galimybes, metodus, priemones. Teigiama tai, kad SUP turinčių mokinių tėvai įvertino pagalbos svarbą, pagal galimybes vaikams padėjo.
* Direktoriaus 2020 m. ataskaitoje minima, kad nuolat ir pagal poreikį socialinė pagalba buvo teikiama 22 SUP turintiems mokiniams, 15 mokinių, gyvenančių socialinę riziką patiriančiose šeimose, 18 mokinių, esančių socialinės pedagogės stebimų mokinių sąrašuose dėl lankomumo ir elgesio problemų.
* Direktoriaus 2020 m. ataskaitoje minima, kad teikdama pagalbą mokiniams iš sunkumų patiriančių šeimų gimnazija nuolat bendradarbiavo su kitomis institucijomis: su Imbarės ir Salantų seniūnijų socialinėmis darbuotojomis, VTAS specialistėmis, Kretingos paslaugų centro socialinėmis darbuotojomis, tarpinstitucinio bendradarbiavimo koordinatore, policijos bendruomenės specialistėmis.

Pamokos planavimas iš dalies atspindi įtraukiojo ugdymo sampratą. Tinkamai formuluojami ugdymo tikslai, atitinkantys kompetencijų sampratą. Pastoliavimas, kaip mokymosi kliūčių įveikos, planavimas ir taikymas ugdymo procese nesistemingas.  |
| 2.2. Įgalinantis vadovavimas mokymuisi ir mokinių mokymosi patirtys, 3 lygis | Įgalinantis vadovavimas mokymuisi ir mokinių mokymosi patirtys tinkami.* Mokykla ugdymo kokybės tobulinimą orientuoja į šiuolaikinio ugdymo nuostatų taikymą. Vienas iš 2021 m. veiklos uždavinių – veiksmingų sudominimo pamoka priemonių taikymas, kurį įgyvendinant organizuotas kolegialus mokymasis, tačiau praktikoje, stebėtoje vertintojų, veiksmingų visų ir kiekvieno mokinio įsitraukimo į mokymosi procesą būdų taikymas nesistemingas.
* Daugumoje (71 proc.) stebėtų pamokų vyraujanti tradicinė mokymo paradigma nesudarė galimybių mokiniams individualiai pasirinkti tikslą, mokymosi būdą, užduoties atlikimo būdą, priemones. Mokytojo dominavimas parenkant visiems mokiniams vienodą mokymo(si) būdą, priemones ir veiklas nesudarė galimybių mokiniams būti aktyviais mokymo(si) dalyviais.
* Nesistemingai, pavieniais atvejais sudaromą galimybę mokiniams rinktis užduotis rodo mokinių atsakymai NŠA tyrimo ataskaitoje: tik maža dalis (28 proc. 5–8 kl., 33 proc. 1–4G kl.) mokinių pritaria teiginiui „Galiu pasirinkti užduotį, už kurią gausiu pažymį“; teiginiui „Mokytojai man dažnai leidžia pasirinkti, kokias užduotis atlikti“ pritaria 9 proc. 5–8 kl. ir 36 proc.1–4G kl. mokinių.
* Vidutiniškai išnaudojamas mokinių, ypač vyresniųjų klasių, sudominimo, motyvavimo kuriant optimalius iššūkius, netikėtą kontekstą galimybes rodo NŠA tyrimo duomenys: teiginiui „Man įdomu tai, ko mokausi mokykloje“ pritaria 73 proc. 5–8 kl. ir 54 proc.1–4G kl. mokinių.
* Mokinių įtraukimą į mokymosi procesą, kaip stiprųjį pamokos aspektą, vertintojai fiksavo 9 (29 proc.) pamokose, šiose pamokose mokinius motyvavo ugdymo siejimas su gyvenimo patirtimi, galimybė padėti draugui. Kaip tobulintiną šį pamokos aspektą vertintojai fiksavo 9 (29 proc.) pamokose, akcentuodami ugdymosi veiklų pasirinkimo stoką.

Pamokose tinkamai sudaromos sąlygos mokiniams suprasti naują mokymosi medžiagą.* Dauguma mokytojų stebėtose pamokose padėjo suprasti mokiniams naują mokymosi medžiagą, pateikdami ją skirtingais būdais (kalba, vaizdu, praktiškai veikiant), siedami su turimomis žiniomis. Sąlygų supratimui ir giliam mokymuisi sudarymą, kaip stiprųjį pamokos aspektą, vertintojai fiksavo 12 (39 proc.) pamokų, šiose pamokose buvo tikslingai vaizdžiam informacijos perteikimui ir užduočių atlikimo demonstravimui naudojama išmanioji lenta, vaizdo įrašai, mokytojų paruošti užduočių lapai, tinkamai sietas medžiagos perteikimas ir praktinis žinių taikymas.
* Dauguma (70 proc.) 5–8 kl. kl. mokinių ir dalis (57 proc.) 1–4 G kl. mokinių, kaip rodo NŠA tyrimo duomenys, supranta pamokose pateikiamą medžiagą, tik pavieniai mokinai pritaria teiginiui „Tai, ko mokausi, man yra per sunku“ (6 proc. 5–8 kl. ir 9 proc. 1–4 G kl. mokinių).
* Mokykloje sudaromos sąlygos mokiniams gilinti supratimą lankant konsultacijas, kurios, kaip teigė mokiniai ir administracija, vyksta mokinių ir mokytojų suderintu laiku. Elektroniniame TAMO dienyne vertintojai stebėjo mokytojų parašytas rekomendacijas individualiems mokiniams lankyti konkretaus dalyko konsultacijas.
* Tinkamas sąlygas supratimui ir giliam mokinių mokymuisi pamokoje rodo ir daugumos mokinių pritarimas teiginiui „Dažniausiai suprantu, kaip reikia atlikti namų darbus“ (75 proc. 5–8 kl. ir 77 proc. 1–4G kl. mokinių) NŠA tyrimo ataskaitoje.
* Bandymas mokymosi procesą organizuoti šiuolaikiškai, įtraukiant mokinius į aktyvią veiklą vertintojų buvo fiksuotas 29 proc. stebėtų pamokų.
* Tinkamai sudarytas sąlygas daugumai mokinių taikyti žinias ir pademonstruoti žinojimą kaip stiprųjį pamokos aspektą vertintojai fiksavo 7 (23 proc.) pamokose, kaip tobulintiną pamokos aspektą – 6 (19 proc.) pamokose, kuriose akivaizdžiai trūko galimybės mokiniams bendradarbiauti, tartis, aktyviai veikti.
* NŠA tyrimo duomenys rodo, kad mokiniai galimybes mokytis ir pademonstruoti žinojimą bendradarbiaujant vertina palankiai, teiginiui „Mokytojai mus dažnai skirsto dirbti porose, grupėse“ pritaria 64 proc. 5–8 kl. ir 69 proc. 1–4G kl. mokinių.
* Galimybės mokiniams pasirinkti būdus, kaip taikyti žinias ir atskleisti žinojimą, vertintojai stebėtose pamokose nefiksavo, bet NŠA tyrimo duomenys rodo, kad dalyje pamokų siekiama mokiniams sudaryti sąlygas rinktis žinių pritaikymo būdus, atsižvelgiant į savo stiprybes ir interesus. Teiginiui „Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“ pritaria 51 proc. 5–8 kl. ir 48 proc. 1–4G kl. mokinių.
* Mokykla naudoja tradicinį alternatyvų būdą gabiems mokiniams taikyti žinias ir atskleisti gebėjimus, skatindama mokinius dalyvauti mokyklos, rajono, šalies dalykinėse olimpiadose, įvairiuose konkursuose. Kaip teigiama MPI, „Labai gabūs mokiniai gausiai dalyvauja šalies konkursiniuose renginiuose ir laimi prizines vietas, mokosi respublikinėje jaunųjų matematikų mokykloje“. Kretingos rajono savivaldybės administracijos Švietimo skyriaus informacijoje nurodyta, kad gimnazijos mokiniai aktyviai dalyvauja rajono ir šalies olimpiadose, konkursuose, pasiekia gerų rezultatų. Gimnazijos internetinėje svetainėje skelbiama informacija apie mokinių pasiekimus, 2020–2021 m. m. gimnazijos mokiniai laimėjo 25 prizines vietas rajono dalykinėse olimpiadose.
* Įvairių gebėjimų mokiniams taikyti ir gilinti žinias, ugdytis įvairias kompetencijas mokykla sudaro galimybę dalyvaujant įvairiuose projektuose. Gimnazija dalyvauja Tarptautinėje gamtosauginių mokyklų programoje, už prasmingą, praktinę gamtosauginę veiklą gimnazijos bendruomenė 13 metų iš eilės apdovanojama Žaliąja vėliava. Gimnazija dalyvauja Šiaurės ministrų tarybos biuro Lietuvoje projekte „Šiaurės šalių literatūros savaitė“, mokiniai susipažįsta su Šiaurės šalių kultūra, tobulina skaitymo gebėjimus. Projektas „Sveikatiada“ integruotas į mokymo dalykus ir klasių vadovų veiklą. Nuo 2020 m. vykdomas projektas „Matematikos pasiekimų gerinimas pasitelkiant virtualią ugdymo aplinką“, kuriuo siekiama pagerinti įvairių poreikių mokinių matematikos ugdymo rezultatus.
* MPI teigiama, kad siekdama užtikrinti saugią, kiekvienam mokiniui pritaikytą ugdymosi aplinką, gimnazija vadovaujasi dokumentais: Salantų gimnazijos darbo tvarkos taisyklėmis, Salantų gimnazijos smurto ir patyčių prevencijos ir intervencijos tvarkos aprašu. Darbo tvarkos taisyklėse apibrėžti pageidaujamo pozityvaus elgesio kriterijai, gimnazijos bendruomenės narių teisės ir pareigos, skatinimo ir drausminimo priemonės. Mokinių tarybos atstovai teigė, kad kiekviena klasė turi parengusi savo elgesio taisykles; pavienių klasių stenduose vertintojai pastebėjo skelbiamas klasės mokinių taisykles.
* Įtraukios kultūros vertybes formuoja gimnazijoje sistemingai įgyvendinama socialinio emocinio ugdymo programa LIONS QUEST: 1–4 kl. programa „Laikas kartu“ įgyvendinama per neformaliojo vaikų švietimo veiklas, 5–8 kl. programa „Paauglystės kryžkelės“ ir 1–4G kl. programa „Raktai į sėkmę“ – per pamokas, skirtas mokinio ugdymo poreikiams tenkinti.
* NŠA tyrimo duomenimis, geri mokinių ir mokytojų santykiai yra vienas iš santykinai stipriausių mokyklos aspektų įtraukiojo ugdymo požiūriu. Teiginiui „Mokyklos mokytojai ir kiti darbuotojai yra labai draugiški“ pritaria 89 proc. 5–8 kl. mokinių ir 78 proc. 1–4G kl. mokinių. Teiginiui „Mokykloje mokiniai ir mokytojai vieni su kitais elgiasi pagarbiai“ pritaria 90 proc. 2–4 kl. mokinių tėvų ir 80 proc. 5–4G kl. mokinių tėvų. Visi mokytojai pritaria teiginiui „Mano mokiniai laikosi susitarimų ir klasės taisyklių“.
* Įtraukios kultūros kūrimą, kaip stiprųjį pamokos aspektą, vertintojai fiksavo 17 (55 proc.) pamokų, šiose pamokose stebėtas geranoriškas bendravimas, pasitikėjimo mokiniais demonstravimas, pozityvus pageidaujamo elgesio skatinimas, sutartų darbo taisyklių laikymasis.

Visų mokinių motyvuojantis įtraukimas į mokymosi procesą pamokoje organizuojamas vidutiniškai. Pamokose sudaromos tinkamos sąlygos mokiniams suprasti naują mokymosi medžiagą. Mokiniams vidutiniškai sudaromos sąlygos strategiškai taikyti ir įvairiais būdais pademonstruoti žinojimą, nes daugumoje pamokų mokiniams teko pasyvaus informacijos priėmėjo ir mokytojo nurodytų užduočių atlikėjo vaidmuo. Mokinių tarpusavio, mokinių ir mokytojų, mokytojų tarpusavio santykiai, grindžiami geranoriškumu, pasitikėjimu, formuoja įtraukios kultūros nuostatas. |
| 2.3. Vertinimas ugdant ir rezultatai, 2 lygis | Vertinimas ugdant ir rezultatai vidutiniški.* Susitarimai dėl mokinių pasiekimų vertinimo sistemos fiksuojami mokyklos ugdymo plane ir „Salantų gimnazijos mokinių pažangos ir pasiekimų ir tėvų (globėjų, rūpintojų) informavimo tvarkoje“. Tvarkoje reglamentuoti bendri vertinimo principai, vertinimo planavimo ir fiksavimo procedūros. Mokinių pasiekimų ir pažangos vertinimo kriterijai aptariami metodinėse grupėse, mokytojas su vertinimo kriterijais ir vertinimo metodais, formomis, fiksavimo būdais, kuriuos renkasi pats, mokinius supažindina per pirmąją pamoką, o mokinių tėvus, jiems pageidaujant, rugsėjo–spalio mėnesiais.
* Pokalbyje Metodinės tarybos nariai patvirtino, kiekvienas mokytojas turi savo vertinimo tvarką, metodinės grupės yra susikūrusios vertinimo kriterijus. Kaupiamasis vertinimas nėra privalomas. Mokytojų metodinėse grupėse sutarti dalyko vertinimo kriterijai ir mokytojų taikoma vertinimo sistema rašytine forma mokiniams ir jų tėvams nėra skelbiama.
* MPI teigiama, kad gimnazija yra pasirengusi „Salantų gimnazijos vaiko individualios pažangos stebėjimo, į(si)vertinimo ir aptarimo tvarkos aprašą“ (VIP), kuriuo vadovaujantis stebima ir fiksuojama kiekvieno mokinio pažanga. Mokykla yra parengusi 7 įsivertinimo formas (viena iš jų tik pradinių klasių mokiniams), kurias pildo mokiniai. Kiekvienas 5–4G kl. mokinys kartą per mėnesį pildo įsivertinimo lapus: 4 balų sistema įsivertina mokymąsi, neformalųjį ugdymą, socialinius įgūdžius pagal vertinimo kriterijus; pasibaigus signaliniams / pusmečiams, pildo visų mokomųjų dalykų mokymosi pasiekimų rezultatus, lūkesčių refleksiją, vidurkių diagramas, jas aptaria, kaip nurodyta tvarkoje, su klasės vadovu, mokytojais, pagalbos mokiniui specialistais. Pusmečio pabaigoje mokiniai pildo asmenybės ūgties refleksiją „Sėkmės, nesėkmės, ką tobulinsiu?“. Vertintojai, išanalizavę pateiktas kelias mokinių pažangos įsivertinimo formas, pastebėjo, kad įsivertinimo formų gausa ir įvairovė vidutiniškai padeda mokiniams apmąstyti veiksmingus ir neveiksmingus mokymosi būdus, planuoti tolesnius pažangos siekių įgyvendinimo žingsnius, įsivertinimas daugiau orientuotas į akademinių pasiekimų ir lūkesčių fiksavimą, refleksija paviršutiniška, formali, pvz., mokinio parašyta tik „neblogai“, „viskas gerai, nežinau, kaip bus toliau“, „sekasi biologija, nesiseka anglų k.“.
* Pasiekimų ir pažangos įsivertinimas sistemingas, kiekvieną mėnesį klasių vadovai organizuoja klasių valandėles „VIP-as – mano mokymosi apmąstymo ir planavimosi priemonė“. Mokinių tarybos nariai pokalbyje patvirtino, kad pildo VIP lapus kas mėnesį, šiuos lapus pažiūri ir tėvai, teigė, kad VIP lapuose vertina savo elgesį, veiklą, fiksuoja mokymosi vidurkio pokyčius, refleksijoje nurodo, kas pavyko, nepavyko. Mokiniai įsivertinimo naudingumo, poveikio nekomentavo. MPI pripažįstama, kad mokinio pasiekimų ir pažangos refleksija dar nėra visiems bendruomenės nariams suvokiama kaip integrali ugdymo proceso dalis: „Dar vis sunkokai sekasi vaiko individualios pažangos stebėjimo, analizės, refleksijos procesas. Manome, kad kol kas nepakankama dalies bendruomenės nuostata skirti laiko pasiekimų ir pažangos refleksijai“.
* Nors mokykla įgyvendina vaiko individualios pažangos stebėjimą ir į(si)vertinimą, bet išanalizavus vertintojams pateiktas kelias mokinių įsivertinimo formas, mokytojų tarybos posėdžiuose analizuojamą akademinių pasiekimų statistiką, remiantis pokalbiais su mokyklos bendruomenės nariais, galima daryti išvadą, kad mokykloje dar nėra aiškiai išgrynintos ir sutartos mokinio pažangos sampratos, labiau orientuojamasi į akademinę mokinių pažangą, o bendrųjų kompetencijų raida bei asmenybės ūgtis analizuojama ir reflektuojama formaliai, apibendrintai.
* Gimnazijos mokinių pažangos ir pasiekimų ir tėvų (globėjų, rūpintojų) informavimo tvarkoje deklaruojama nuostata ugdymo procese taikyti formuojamąjį vertinimą, tačiau vertintojai sistemingą formuojamojo vertinimo taikymą stebėjo dalyje (58 proc.) pamokų, dažniausiai mokytojai mokinių veiklą apibūdindavo abstrakčiai („gerai“, „labai gerai”), plačiau neargumentuodami, retai vertintos mokymosi pastangos.
* Daugelyje (65 proc.) pamokų mokinio ugdymosi vertinimas pamokoje fragmentiškas, taikyti vertinimo būdai menkai padėjo stiprinti mokinių tikėjimą savo galiomis, formuoti jų ugdymosi kryptį.
* Gimnazijos mokinių pažangos ir pasiekimų vertinimo ir tėvų (globėjų, rūpintojų) informavimo tvarkoje nustatyta, kad klasių vadovai nuolat stebi, kaip dažnai tėvai susipažįsta su savo vaikų vertinimo informacija elektroniniame TAMO dienyne, nesidominčius vertinimo informacija tėvus žodžiu ir raštu prašo susipažinti su jiems teikiama informacija, pagal poreikį teikia jiems informaciją kas mėnesį raštu.
* Informacija apie mokymąsi mokiniams ir jų tėvams (globėjams, rūpintojams) teikiama reguliariai: mokytojai kas du mėnesius analizuoja mokinių pasiekimus ir, pastebėję, kad mokinys nedaro pažangos ar neišmoksta programos minimumo, raštu informuoja tėvus. Klasių vadovai, pasibaigus pusmečiams, išanalizavę dviejų mėnesių rezultatus, organizuoja tėvų dienas: su dalyko mokytojais ir pagalbos specialistais aptaria pagalbos mokiniui būdus, mokymosi strategijas.
* Mokyklos administracija sistemingai analizuoja grįžtamojo ryšio informaciją ir koordinuoja mokymosi pagalbos mokiniui teikimą: įvertina kas du mėnesius mokytojų pateikiamą informaciją apie mokinius, nepasiekusius programos minimumo ar nedarančius pažangos, priima sprendimus dėl pagalbos mokiniui su VGK nariais, pagalbos specialistais.
* Dauguma mokytojų tinkamai išnaudoja galimybę teikti individualią informaciją apie konkrečius mokymosi pasiekimus, problemas mokiniams ir jų tėvams (globėjams, rūpintojams) elektroniniame TAMO dienyno pranešimų (pagyrimų, pastabų) skiltyje. Dauguma vertintojų skaitytų pranešimų, kuriuos mokytojai pateikia el. dienyne, informatyvūs, padeda mokiniams suvokti ugdymosi problemas ir jų sprendimo, pagalbos būdus, skatina tobulėjimo siekį.
* Veiksmingą grįžtamąjį ryšį ugdymo procese, padedantį mokiniams siekti asmeninės pažangos, vertintojai fiksavo dalyje (26 proc.) pamokų, kuriose mokytojai sistemingai stebėjo, komentavo mokinių veiklą, padėjo surasti tinkamą sprendimą mokantis.
* Daugumoje (80 proc.) pamokųmokinių mokymosi rezultatai buvo apibendrinami nesiejant jų su išsikeltu mokymosi uždaviniu (negrįžtama prie mokymosi uždavinio), daugumoje pamokų apibendrinimas ir vertinimas negrindžiamas aiškiais, su mokiniais aptartais kriterijais. Pasiekimų vertinimo kriterijų naudojimą pamokoje vertintojai fiksavo 20 proc. pamokų.
* Dalyje (32 proc.) pamokų mokymosi rezultatų pamokoje apibendrinimas organizuotas neveiksmingai (įvertinta 1 lygiu): pamoka apibendrinta paviršutiniškai, aptariant emocijas, veiklas, į apibendrinimą neįtraukti mokiniai; remiantis mokymosi rezultatais, mokiniai nebuvo skatinti planuoti tolesnį mokymąsi, t. y. kelti tolesnio mokymosi uždavinius, planuoti pasiekimus ir pažangą. Daugumoje (65 proc.) pamokų šie veiklos aspektai traktuoti kaip tobulintini, tik dviejose pamokose (6 proc.) mokinių pasiekimų ir pažangos vertinimas fiksuotas kaip stiprusis pamokos aspektas.
* Mokinių pasiekimų ir pažangos pamokoje vertinimo būdų įvairovė vidutiniška, pavienėse (20 proc.) pamokose vertintojai stebėjo tikslingą kaupiamojo vertinimo, mokinių įsivertinimo taikymą.
* Remiantis NŠA tyrimo duomenimis, galima teigti, kad rašomųjų darbų vertinimo kriterijai mokiniams žinomi, suprantami. Su teiginiu „Mokytojai visada pasako, kaip bus vertinamos užduotys“ sutinka 81 proc. 5–8 kl. ir 74 proc. 1–4G kl. mokinių. Teiginiui „Mokytojo pateikti atliktų užduočių komentarai man visada aiškūs ir suprantami“ pritaria 72 proc. 5–8 kl. ir 74 proc. 1–4G kl. mokinių.
* MPI teigiama, kad mokinių ugdymo rezultatai analizuojami sistemingai. Mokykla analizuoja NMPP, PUPP, brandos egzaminų rezultatus, pusmečių, metinių pasiekimų rezultatus, remiantis rezultatais, priimami sprendimai dėl konsultacijų (ilgalaikių ir trumpalaikių) mokiniams, dėl laikinųjų mobilių grupių sudarymo, dėl švietimo pagalbos organizavimo, dėl kvalifikacijos tobulinimo renginių mokytojams, švietimo pagalbos specialistams, dėl ugdymo plano.
* Mokykla deklaruoja, kad po I ir II pusmečių mokinių pasiekimai analizuojami Mokytojų tarybos posėdyje, priimami sprendimai dėl mokymo(si) koregavimo, pagalbos teikimo. Vertintojų atlikta 2020–2021 m. m. Mokytojų tarybos posėdžių protokolų analizė rodo, kad vertinant mokinių pasiekimus ir pažangą mokykloje orientuojamasi į akademinę mokinių pažangą: pristatoma statistika – lyginama klasių vidurkio kaita, kiek PUPP vertinimų sutapo / nesutapo su metiniais įvertinimais, pristatomas akademinių pasiekimų lyderių sąrašas; vertintojams nepavyko užfiksuoti duomenų analize pagrįstų išvadų apie rezultatų dinamikos kryptingumą, tolesnio ugdymo koregavimą ir tobulinimą, atsižvelgiant į rezultatus; nutarimuose fiksuojami sprendimai informuoti tėvus apie rezultatus, mokinių, pasiekusių aukščiausius akademinius pasiekimus, nuotraukas įdėti „Akademinių pasiekimų lyderių stende“, „išsiaiškinti mokymosi pagalbos poreikį“, pareikšti padėkas už gerus ugdymosi rezultatus, kitus pasiekimus.
* Gimnazijos valstybinių brandos egzaminų (VBE) rezultatai geri: NŠA duomenys rodo, kad 2020 m. visų Salantų gimnazijos abiturientų laikytų VBE (lietuvių kalbos ir literatūros, matematikos, biologijos, anglų k., istorijos, chemijos, fizikos) vidutinis įvertinimas aukštesnis už savivaldybės mokyklų VBE vidurkį; lietuvių kalbos ir literatūros, biologijos VBE vidutinis įvertinimas aukštesnis už šalies mokyklų egzaminų vidurkį. 2021 m. biologijos, anglų k., istorijos, lietuvių kalbos ir literatūros, matematikos VBE įvertinimų vidurkis aukštesnis už savivaldybės mokyklų vidurkį, šalies mokyklų vidurkį viršija lietuvių kalbos ir literatūros, matematikos VBE įvertinimų vidurkis. 2020 metų žurnale „Reitingai“ Salantų gimnazija yra tarp 50 Lietuvos gimnazijų, geriausiai išmokančių lietuvių kalbos ir literatūros (31 vieta) ir biologijos (37 vieta).
* NMPP ir PUPP rezultatai vidutiniški. 2021 m. 4 klasės mokinių NMPP skaitymo taškų vidurkis aukštesnis už savivaldybės (1,5) ir šalies mokyklų taškų vidurkį (0,6), matematikos atitinka savivaldybės vidurkį (0,2), žemesnis už šalies mokyklų vidurkį (–2,5). 8 klasės mokinių NMPP skaitymo ir matematikos rezultatai žymiai žemesni už savivaldybės ir šalies mokyklų rezultatus (matematika –6,6 nuo šalies vidurkio ir –4,3 savivaldybės vidurkio; skaitymas –3,1 nuo šalies vidurkio ir –1,9 savivaldybės vidurkio). PUPP matematikos taškų vidurkis mažesnis už savivaldybės ir šalies mokyklų taškų vidurkį ( –1,4 skirtumas nuo šalies vidurkio; –2,5 skirtumas nuo savivaldybės vidurkio); lietuvių kalbos ir literatūros taškų vidurkis aukštesnis už savivaldybės ir šalies mokyklų taškų vidurkį (1,4 skirtumas nuo šalies vidurkio; 1,2 skirtumas nuo savivaldybės vidurkio).

Pasiekimų vertinimą, atsižvelgiant į mokinių įvairovę, siekiama orientuoti į mokinių įtraukimą įsivertinti, reflektuoti savo pasiekimus. Mokykloje yra priimti aiškūs susitarimai dėl informacijos apie mokymąsi teikimo mokiniams ir jų tėvams (globėjams, rūpintojams). Ugdymo rezultatų (pasiekimų ir pažangos) pamokoje vertinimas vidutiniškas, pasiektų rezultatų fragmentiškas, kriterijais neapibrėžtas apibendrinimas pamokoje nesudaro galimybių matyti, pripažinti ir skatinti visų mokinių individualius pasiekimus ir asmeninę pažangą. |
| ***Stiprieji vertinamos srities veiklos aspektai***  | 1. Kryptinga švietimo pagalbos specialistų veikla skatina gimnazijoje įtraukiojo ugdymo įgyvendinimą (2.1.5 – 3 lygis).  |
| ***Tobulintini vertinamos srities veiklos aspektai***  | 1. Pastoliavimo, kaip mokymosi kliūčių įveikos, planavimas ir taikymas ugdymo procese (2.1.3 – 2 lygis).
2. Įvairių būdų, įtraukiančių mokinius į ugdymosi procesą, taikymas (2.2.1 – 2 lygis).
3. Mokinių pasiekimų ir pažangos vertinimo veiksmingumas (2.3.3 – 2 lygis).
 |
| ***Vertinamos srities rekomendacijos*** | * Sudaryti visiems mokiniams sąlygas pamokose rinktis tokius mokymosi būdus, tempą, kurie padėtų siekti maksimalios kiekvieno mokinio pažangos. Skatinti kiekvieną mokinį įsitraukti į uždavinio formulavimą.
* Rekomenduojama gimnazijoje susitarti dėl pedagoginių darbuotojų mokymosi prioritetų, susijusių su šiuolaikinės pamokos planavimu ir mokymosi koordinavimu.
* Tobulinti mokinių pasiekimų ir pažangos vertinimą pamokoje: numatyti aiškius (įsi)vertinimo kriterijus, skelbti ir aptarti juos su mokiniais, pateikti užduotis, kurios suteiktų informaciją, ką mokiniai suvokė, ko išmoko, su kokiais sunkumais susidūrė, kaip planuoti tolesnį mokinių mokymąsi.
* Tikslingai diferencijuoti ugdymo turinį, atsižvelgiant į mokinių skirtybes, organizuoti mokymą(si), atsižvelgiant į individualius mokinių mokymosi ypatumus.
* Organizuoti kolegialų mokymąsi analizuojant ir praktiškai įgyvendinant įtraukiojo ugdymo nuostatas.
 |

**V. REKOMENDACIJOS**

1. **Gimnazijos savininkui:**

1.1. Skirti pagal poreikį lėšų pagalbos mokiniui specialistų etatams.

**2. Gimnazijos vadovams:**

2.1. Organizuoti pedagogų bendruomenės mokymus apie įtraukios pamokos požymius, ne tik mokymą, bet ir mokymąsi akcentuojančią pedagoginę veiklą.

2.2. Skatinti mokytojus skirti pakankamai laiko tokiems pamokos aspektams kaip kryptingas pamokos apibendrinimas ir kiekvieno mokinio pažangos akcentavimas, pamokos rezultatų siejimas su išsikeltu mokymosi uždaviniu bei tolesnės veiklos siekių numatymas.

2.3. Ruošiantis pereiti nuo individualios įtraukties prie įtraukties visiems sampratos įgyvendinimo, rekomenduojama apsvarstyti tradiciškai taikomo mokinių skirstymo į homogeniškas grupes pagal pasiekimus tikslingumą ir pasirengti organizuoti ugdymo veiklą neskirstant besimokančiųjų pagal gebėjimus.

2.4. Skelbti gimnazijos interneto svetainėje Salantų gimnazijos vaiko individualios pažangos stebėjimo, į(si)vertinimo ir aptarimo tvarkos aprašą, mokytojų pamokoje taikomą dalyko vertinimo sistemą.

**3. Gimnazijos mokytojams:**

3.1. Sudaryti visiems mokiniams sąlygas pamokose rinktis tokius mokymosi būdus, tempą, kurie padėtų siekti maksimalios kiekvieno mokinio pažangos. Skatinti kiekvieną mokinį įsitraukti į uždavinio formulavimą.

3.2. Pedagogų bendruomenei susitarti dėl kiekvieno mokinio daromos pažangos stebėjimo ir fiksavimo pamokose, atsižvelgiant į bendrųjų programų reikalavimus ir mokinių gebėjimus.

3.3. Kiekvienam dalyko mokytojui numatyti ir paskelbti konsultacijų laiką, kad mokiniai galėtų efektyviai planuoti savo mokymosi laiką ir, esant poreikiui, ateiti į konsultaciją iš anksto mokytojo numatytu konsultacijų laiku.

3.4. Mokytojams labiau atsižvelgti į skirtingus mokinių mokymosi poreikius (gebėjimus, polinkius) planavimo dokumentuose (ugdymo planuose, ilgalaikiuose planuose) ir kasdienėje veikloje. Sieti tyrimų, pasiekimų rezultatus su asmeniniais mokinių poreikiais bei karjeros planavimo galimybėmis, įgalinant kiekvieną mokinį siekti nuolatinės asmeninės pažangos.

Vadovaujančioji vertintoja Daiva Gabietaitė

Vertinimo skyriaus vedėja Snieguolė Vaičekauskienė

**PRIEDAI**

**SVARBIAUSI STEBĖTŲ PAMOKŲ PROTOKOLŲ PJŪVIAI**

1 lentelė

|  |  |  |  |  |  |
| --- | --- | --- | --- | --- | --- |
|  | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai |
| **Moda (dažniausias sk.)** | 3,00 | 2,00 | 3,00 | 2,00 | 2,00 |
| **Tarpinis vidurkis** | 2,71 | 2,42 | 2,58 | 2,32 | 1,84 |
| **Vidurkis** | 2,71 | 2,42 | 2,58 | 2,32 | 1,84 |

Stebėta 31 ugdomoji veikla.

Vertinimo objektų – ugdymo(si) aplinkos ir mokymosi patirtys – dažniausias vertinimo lygis – 3, o vadovavimas kiekvieno mokinio ugdymuisi, vertinimas ugdant, kiekvieno mokinio pažanga ir pasiekimai – dažniausias vertinimo lygis – 2.

|  |
| --- |
| **Pamokų vertinimas pagal klases** |

2 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 1 kl. | 2 | 3,00 | 2,50 | 2,50 | 3,00 | 2,50 | 2,70 |
| 2 kl. | 3 | 2,67 | 2,33 | 2,33 | 2,33 | 2,33 | 2,40 |
| 3 kl. | 1 | 3,00 | 2,00 | 2,00 | 2,00 | 2,00 | 2,20 |
| 4 kl. | 4 | 2,75 | 2,50 | 2,75 | 2,50 | 2,00 | 2,50 |
| 5 kl. | 4 | 2,00 | 2,00 | 2,25 | 1,75 | 1,00 | 1,80 |
| 6 kl. | 6 | 3,00 | 2,50 | 2,67 | 2,33 | 1,33 | 2,37 |
| 7 kl. | 3 | 2,67 | 2,67 | 2,33 | 2,33 | 2,33 | 2,47 |
| 8 kl. | 2 | 2,50 | 2,00 | 2,50 | 2,00 | 1,50 | 2,10 |
| 9 kl. (I gimn. kl.) | 2 | 3,00 | 2,50 | 3,00 | 3,00 | 2,00 | 2,70 |
| 10 kl. (II gimn. kl.) | 1 | 3,00 | 3,00 | 3,00 | 3,00 | 3,00 | 3,00 |
| 11 kl. (III gimn. kl.) | 1 | 3,00 | 3,00 | 3,00 | 2,00 | 2,00 | 2,60 |
| 12 kl. (IV gimn. kl.) | 1 | 2,00 | 2,00 | 3,00 | 2,00 | 2,00 | 2,20 |

Pagal visus pamokos vertinimo objektus (ugdymo(si) aplinkos, vadovavimas kiekvieno mokinio ugdymuisi, mokymosi patirtys, vertinimas ugdant, kiekvieno mokinio pažanga ir pasiekimai) gerai vertinamos pamokos 1 ir 10 klasėse. Pagal keturis pamokos vertinimo objektus (ugdymo(si) aplinkos, vadovavimas kiekvieno mokinio ugdymuisi, mokymosi patirtys ir vertinimas ugdant) gerai vertinamos pamokos 4 ir 9 klasėse. Mokinių mokymosi patirtys, įsitraukiant į ugdymosi procesą, paveikios 11 (3G) klasėje. Atkreiptinas dėmesys į kiekvieno mokinio pažangą ir pasiekimus 5 ir 6 klasėse.

|  |
| --- |
| **Pamokų vertinimas pagal mokytojo kvalifikacinę kategoriją**3 lentelė |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokytojas | 4 | 2,50 | 2,25 | 2,25 | 2,00 | 1,75 | 2,15 |
| Vyresnysis mokytojas | 15 | 2,60 | 2,27 | 2,53 | 2,20 | 1,60 | 2,24 |
| Metodininkas | 11 | 2,91 | 2,64 | 2,82 | 2,64 | 2,18 | 2,64 |
| Ekspertas | 1 | 3,00 | 3,00 | 2,00 | 2,00 | 2,00 | 2,40 |

Mokytojų metodininkų pamokų vertinimo vidurkis aukštesnis 0,2 už eksperto. Mokytojų ir vyresniųjų mokytojų pamokų vertinimo vidurkis skiriasi nežymiai – 0,09.

|  |
| --- |
| **Pamokų vertinimaspagal klasės dydį**4 lentelė |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| iki 8 mok. | 4 | 3,00 | 2,50 | 3,00 | 2,50 | 1,75 | 2,55 |
| 9-16 mok. | 20 | 2,65 | 2,35 | 2,50 | 2,35 | 1,85 | 2,34 |
| 17-24 mok. | 6 | 2,67 | 2,50 | 2,67 | 2,17 | 1,83 | 2,37 |

Klasėse, kuriose mokinių skaičius siekė iki 8 mokinių, pamokų vertinimo vidurkis yra aukštesnis 0,18.

|  |
| --- |
| **Pamokų vertinimas pagal darbo stažą**5 lentelė |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 0–10 m. | 3 | 2,33 | 2,00 | 2,00 | 1,67 | 1,33 | 1,87 |
| 11–20 m. | 4 | 2,75 | 2,50 | 2,50 | 2,25 | 2,00 | 2,40 |
| 21–30 m. | 10 | 2,80 | 2,50 | 2,50 | 2,40 | 1,90 | 2,42 |
| 31 m. ir daugiau | 14 | 2,71 | 2,43 | 2,79 | 2,43 | 1,86 | 2,44 |

 Mokytojų, turinčių darbo stažą iki 10 metų, pamokose kiekvieno mokinio pažanga ir pasiekimai aptariami fragmentiškai.

|  |
| --- |
| **Pamokų vertinimai pagal dalykų blokus**6 lentelė |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Dorinis ugdymas | 0 | 0 | 0 | 0 | 0 | 0 | 0 |
| Lietuvių k. (gimtoji) | 7 | 2,71 | 2,43 | 2,43 | 2,29 | 1,86 | 2,34 |
| Užsienio k. | 4 | 2,75 | 2,50 | 2,50 | 2,50 | 2,25 | 2,50 |
| Matematika | 4 | 2,75 | 2,00 | 2,25 | 2,25 | 2,00 | 2,25 |
| Informacinės technologijos | 0 | 0 | 0 | 0 | 0 | 0 | 0 |
| Socialinis ugdymas | 3 | 2,00 | 2,00 | 2,00 | 2,00 | 1,00 | 1,80 |
| Gamtamokslis ugdymas | 3 | 3,00 | 2,67 | 3,00 | 2,67 | 2,00 | 2,67 |
| Meninis-technologinis ugdymas | 3 | 2,67 | 2,67 | 3,00 | 2,67 | 2,33 | 2,67 |
| Kūno kultūra | 2 | 3,00 | 3,00 | 3,00 | 2,00 | 1,50 | 2,50 |

Gamtamokslinio, meninio-technologinio ugdymo pamokų įvertinimo vidurkis – 2,67, socialinio ugdymo pamokų įvertinimo vidurkis – 1,80.

|  |
| --- |
| **Pamokų vertinimas pagal paradigmą** |
| 7 lentelė |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 22 | 2,55 | 2,23 | 2,36 | 2,14 | 1,68 | 2,19 |
| Bandoma dirbti šiuolaikiškai | 9 | 3,11 | 2,89 | 3,11 | 2,78 | 2,22 | 2,82 |
| Mokymosi (šiuolaikinė) | 0 | 0 | 0 | 0 | 0 | 0 | 0 |

29 proc. stebėtų veiklų mokytojai bandė dirbti šiuolaikiškai – pamokos centre buvo mokiniai, kurie geba įsivertinti veiklą pamokoje, mokytojai daug dėmesio skyrė veiklos formoms ir metodams, pasiekimų ir pažangos vertinimo bei įsivertinimo ir gautos informacijos panaudojimui tolesnio mokymo(si) planavimui, vertinimo vidurkis siekia – 2,82.

|  |
| --- |
| **Nekviestinių ir kviestinių pamokų vertinimas**  |
| 8 lentelė |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Nekviestinė | 23 | 2,70 | 2,39 | 2,65 | 2,30 | 1,70 | 2,35 |
| Kviestinė | 8 | 2,75 | 2,50 | 2,38 | 2,38 | 2,25 | 2,45 |

Kviestinės pamokos vertinimo vidurkis tik 0,10 didesnis už nekviestinę.

**Pamokų protokolo stiprieji ir tobulintini aspektai**

9 lentelė

|  |  |  |  |  |  |
| --- | --- | --- | --- | --- | --- |
| Eil. Nr. | Rodiklis | Stipru (dažnis) | Tobulintina (dažnis) | Stipru (proc.) | Tobulintina (proc.) |
| 1. | Ugdymo(si) aplinkos  | 22 | 3 | 23,66 | 4,84 |
| 2. | Vadovavimas kiekvieno mokinio ugdymuisi  | 21 | 15 | 22,58 | 24,19 |
| 3. | Mokymosi patirtys | 43 | 18 | 46,24 | 29,03 |
| 4. | Vertinimas ugdant  | 5 | 6 | 5,38 | 9,68 |
| 5. | Kiekvieno mokinio pažanga ir pasiekimai | 2 | 20 | 2,15 | 32,26 |

Stebėtose veiklose 46 proc. kaip stiprieji pamokos aspektai buvo akcentuojamos mokinių mokymosi patirtys. 32 proc. pamokų tobulintinų veiklų aspektų buvo įvardyta kiekvieno mokinio pažanga ir pasiekimai, 29 proc. – mokymosi patirtys.

**Vertinimo rodiklių stiprieji ir tobulintini aspektai pamokose**

10 lentelė

|  |  |  |  |  |  |
| --- | --- | --- | --- | --- | --- |
| Nr. | Rodiklis | Stipru(dažnis) | Tobulintina(dažnis) | Stipru(proc.) | Tobulintina(proc.) |
|  | Perspektyva ir bendruomenės susitarimai | 11 | 2 | 11,83 | 3,23 |
|  | Lyderystė | 4 | 0 | 4,30 | 0,00 |
|  | Bendradarbiavimas su tėvais ir globėjais | 2 | 0 | 2,15 | 0,00 |
|  | Ugdymo(si) planavimas | 21 | 13 | 22,58 | 20,97 |
|  | Įgalinantis vadovavimas mokymuisi ir mokinių mokymosi patirtys | 48 | 21 | 51,61 | 33,87 |
|  | Vertinimas ugdant ir rezultatai | 7 | 26 | 7,53 | 41,94 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_